Q=7	C=5	SS=5	LS=0	PS=0	DC=7	LC=0	SD=0	BS=1	G0=37	G1=10	G2=2	DLID=ber_Latn	BODY=Tiqsiḍin n Wedlis Iqedsen Tirga n Ferεun - Site officiel des Témoins de Jéhovah\nΣEDDAN sin iseggasen, Yusef mazal-it di lḥebs. Lewkil-nni n tissit ur t-id-immekti ara. Yiwen yiḍ, Ferεun yurga snat n tirga issewhamen, dγa yebγa ad iẓer acu i d lmeεna-nsent. Twalaḍ-t dagi deg wusu-ines? Azekka-nni ṣṣbeḥ, Ferεun yessawel i imusnawen-is dγa yeḥka-yasen akk ayen yurga. Lameεna ula d yiwen ur yezmir a s-d-yessefru tirga-ines.\nLewkil-nni n tissit yemmekta-d imir Yusef. Yenna i Ferεun: ‘Asmi i lliγ di lḥebs yella dinna yiwen wergaz i gzemren ad issefru tirga.’ Din din Ferεun yessufeγ-ed Yusef si lḥebs.\nFerεun yeḥka i Yusef tirga-ines. Yenna-yas: ‘Walaγ sebεa n testan (tisita) cebḥent yerna ṣeḥḥant. Mbeεd walaγ sebεa n testan nniḍen cemtent yerna ḍeεfent. Tistan-nni iḍeεfen ččant tistan-nni iṣeḥḥan.\n‘Di targit tis snat, walaγ sebεa n tgedrin, cebḥent, ččuṛent, ffγent-ed seg yiwen yimγi. Mbeεd walaγ sebεa n tgedrin nniḍen ţ-ţujjixin (ţ-ţirqaqin) yerna kkawent. Tigedrin-nni tujjixin sseblεent tigedrin-nni yeččuṛen.’\nYusef yenna i Ferεun: ‘Snat n tirga-yagi sεant yiwet lmeεna. Sebεa n testan-nni iṣeḥḥan akk-d sebεa n tgedrin-nni yeččuṛen d sebεa iseggasen. Sebεa n testan-nni iḍeεfen akk-d sebεa n tgedrin-nni tujjixin d sebεa iseggasen nniḍen. A d-ilin sebεa iseggasen ideg ara iεum lxiṛ di tmurt n Maṣer. Mbeεd, a ten-id-tebεen sebεa iseggasen n laẓ.’\nYusef yenna daγen i Ferεun: ‘Xtiṛ argaz aεeqli, ufhim ara d-ijemεen yerna ara ixeznen lqut di sebεa iseggasen-nni n tawant. Akkenni agdud ur iţmeţţat ara m’ara d-asen sebεa iseggasen-nni n laẓ.’\nṚṛay-agi yeεǧeb i Ferεun. Dγa yextaṛ Yusef akken ad ijmeε yerna ad ixzen nneεma. Yusef yuγal d argaz ameqran di tmurt meṛṛa n Maṣer. Ulac win yellan nnig-es, siwa Ferεun.\nTura εeddan tmanya iseggasen, aql-aγ di lawan-nni n laẓ. Yusef iwala kra n yergazen i d-iteddun. Teẓriḍ anwa-ten? D εecṛa watmaten-is! Iceggeε-iten-id baba-tsen Yeεqub γer Maṣer axaṭer ixuṣṣ lqut di tmurt n Kanεan. Yusef yeεqel atmaten-is, ma d nutni ur t-εqilen ara. Teẓriḍ acuγer? Axaṭer Yusef yuγal d argaz yerna yelsa llebsa ixulfen tin n zik.\nDγa Yusef yemmekta-d ayen akken yurga γef watmaten-is di temẓi-s. Yurga usan-d ad knun zdat-es. Tecﬁḍ ayen teγriḍ γef wannect-a? Yusef yefhem belli d Ṛebbi i t-id-iceggεen γer Maṣer, yerna mačči bla ssebba. Teẓriḍ d acu ara yexdem Yusef? D ayen ara nwali tura.\nLaṣel n ddunit 41:1-57; 42:1-8; 50:20.\nAcu yeḍran d Ferεun yiwen yiḍ?\nAcu yewwin lewkil-nni n tissit a d-yemmekti Yusef γer taggara?\nAkken i t-teţwaliḍ di ţţeswiṛa, acu yurga Ferεun?\nAcu i d-yenna Yusef γef lmeεna n tirga-nni?\nAmek i guγal Yusef di tmurt n Maṣer d argaz yugaren akk wiyaḍ mbeεd Ferεun?\nAcimi i d-ṛuḥen watmaten n Yusef γer Maṣer, yerna acuγer ur t-εqilen ara?\nAnta targit i d-yemmekta Yusef, yerna d acu i t-tεawen ad yefhem?\nΓer Laṣel n ddunit 41:1-57.\nAmek i gejbed Yusef tamuγli-nneγ γef Yahwa? Amek i zemren a t-εanden imasiḥiyen ass-a? (Laṣel 41:16, 25, 28; Matta 5:16; 1 Buṭ. 2:12)\nAmek i d-weṣṣfen iseggasen-nni n tawant i d-ḍefren leεwam-nni n laẓ lxilaf yellan ger liḥala n wegdud n Ṛebbi di leḥwayeǧ n ṛṛuḥ ass-a, ţ-ţin ideg i tella ddunit tamasiḥit? (Laṣel 41:29, 30; Σamus 8:11, 12)\nΓer Laṣel n ddunit 42:1-8 d 50:20.\nLεebd yuklalen leqder d lεezz imi yeṭṭef amkan ameqran, zemren ad knun zdat-es iqeddacen n Yahwa ma yella d lεadda wannect-a di tmurt-nsen? (Laṣel 42:6)


Q=5	C=4	SS=4	LS=0	PS=0	DC=0	LC=0	SD=0	BS=196	G0=253	G1=95	G2=4	DLID=ber_Latn	BODY=Azal n tayri akked tullisin nniḍen par AMARA - Fichier PDF\nAzal n tayri akked tullisin nniḍen .pdf\nNom original: Azal n tayri akked tullisin nniḍen.pdfTitre: Azal n tayriAuteur: AMARA\nCe document au format PDF 1.6 a été généré par Acrobat PDFMaker 8.1 pour Word / Acrobat Distiller 8.1.0 (Windows), et a été envoyé sur fichier-pdf.fr le 31/08/2014 à 11:41, depuis l'adresse IP 41.103.x.x. La présente page de téléchargement du fichier a été vue 3485 fois.\nTaille du document: 3.7 Mo (82 pages).\nakked tullisin nniḍen\nD ayen yeffeɣ uḥeggan, ifuk usemmiḍ ɣef yemdanen,\najdal yeggar-d tixlal, ṭjur fsant, tamurt merra teǧǧuǧeg, tiregwa\nttazalent, laɛwanṣar teddun, adrar n ǧarǧar mazal fell-as adfel,\nis-d-yernan cbaḥa. Dayen ibanen d tafsut i ikecmen, tinna ttrajun\nmadden merra s lfarḥ aceku ula d ulawen ǧuǧgen lawan-nni,\ntafsut d asirem akken qqaren, imi ula d imɣan imir i ttafen imannsen, ayen akk ara yeẓẓu wemdan itteffeɣ, ittara-d lɣella, ula d\ntizizwa ḥemlent tafsut, qwan izeǧǧigen anda gemrent akken ad\nxedment tament, lmal yerwa, ifrax imir i benun leɛcuc i\nusefrurex, ula d tayri imiren i tettnerni. Ad yili yiwen ires am\nwaman yeṭsen, ad-taweḍ tefsut ad yessaɣres wul-is leqyud.\nYal wa s wacu yemuger tayri, yal wa amek itt-yettwali,\nmačči merra imdanen ttwalint d tafsut, aceku yal wa amek ttiɛac, yal amdan iteddu kan akken yufa mačči akken yebɣa,\ntessaweḍ tettdebbir ɣef yemdanen, tettawi-t s anda is-yehwa. Wa\ntefka-yas amrar aɣezfan, yibbas tejbed-it-id ɣer wennar, tagara-s\nd imeṭṭi, wa tḥers-it, telɛeb yes, tagara tesfeḍ-as imeṭṭi, tuɣal\ntesferḥ-it. Awal ɣef tayri am uɣalad, adɣaɣ yeqqen ɣer gmas.tayri tewseɛ mačči d kra yerna lqayet, s kra n win yeqqazen\nyettnadi ad tt-yefhem, tamsalt ara s-d-ibanen mazal tayeḍ\nteffer.Yal yiwen deg acu itent-yuɣ. Yal wa anda yečča tiyita, wa\nikemz-itt iman-is, wa ikemz-as-tt-id wayeḍ, wa ur yezmir ad\nyekmez, ur d-yufi anwa ara as-d-ikemzen.\nTiziri d yiwet n teqcict id-yekren deg yiwet n taddert ger\ntudrin n leqbayel. D tin id-yufraren ger tezyiwin-is aceku zzin-is\nd win ifazen.Ur txus deg kra, ttawin-tt d amedya deg tudrin is-dyezzin. Taqcict-agi ala nettat i sɛan imawlan-is, ɣur-sen d\nagerruj ameqran i fi berken, ttḥaraben fell-as, asirem-nsen icud\nkan ɣer ɣur-s. Baba-s d lqayed, d netta id amassay n lɛarc, d\nṭamen n taddert-is, aceku yeɣra, ɣef aya ula d yelli-s tewwi-d\nabrid n baba-s.\nAxxam n lqayed yezga-d deg tlemmast n taddert,\ntiwwura-s zgant lint. Feɣ awa kcem awa, yal wa d tamsalt iticeɣben, d netta iferrun timsal yuɛren, iɛereḍ yettekes uguren d\niɛewwiqen i yemdanen, maca iferru timsel akken yebɣa netta,\nulac win ara d-yesɛeddin awal-is nig-s.\nLmulud d yiwen ilemẓi, yesɛa 18 iseggasen, yekker-d d\nagujil ur yessin baba-s, yemmut yeǧǧat-id deg tɛabbuṭ n yemmas. Imi d-ilul teqqim fell-as yemma-s ur tɛawed ara zwaǧ, aceku\nur tesɛi ḥed ara yilin ɣer tama-s, tugad ɣef mmi-s, s lḥif d\nwegrireb d ucudu n wagus, teɛreḍ amek ara t-id-tesker am netta\nam tezyiwin-is. Kes-d tin ur tesɛedda, maca tesɛa tabɣest ur\nyesɛi win yerwan, txeddem lexlawi, teggar iẓeḍwan…atg. S\nwanecta id-skker mmi-s d argaz yeɣran. Zyada ɣef lqraya,\nlmulud d yiwen ilemẓi yesɛan sser dayen kan, d yiwen\nyettseḍḥin aṭas maca yezga ittara iman-is deg rrif, imi yecfa\namek id-yesɛedda ddunit-is. Muḥal yesumɣur deg iman-is.\nTiɣimit-is tezga deg tejmaɛt, iḥemmel ad ad yeɛzel iman-is,\nyessalay leḥsab i tudert-is d tin n yemma-s.\nAm laɛwayed, yeqqim weḥd-s deg tejmaɛt, yekcem ɣer\nwesqif yeḍleq, yessumet iɣil-is yettxemim almi qrib tewwi-t\ntnafa. Akken iruḥ ad yeɣli yiṭij, imdanen akk kečmen s\nixxamen-nsen ad ččen imensi, wa iɛerreḍ wa s axxam-is, ma d\nnetta ḥed ur yuḍin aɣbel-is ma yečča neɣ ur yečči, yegra-d ala\nweḥd-s deg tejmaɛt. Teɣli-d tsusmi dayen kan, cwiṭ acemma,\nyesla i rkeḍ iteddu-d deg webrid n baylek, ijemɛ-d iman-is,\nyekker-d yesmeḥsis. Yeḥṣa d rkeḍ n zwayel, simal teddun-d,\nsimal yettaẓ-d rkeḍ. Yeffeɣ deg wesqif n tejmaɛt, din kan\nleḥqen-d kra iserdyan s ttɛebga meqran, rnu rekben-d fell-asen.\nIluɛa-t-id yiwen deg-sen d ameqran-nsen yenna:\n- Azul a mmi.\n- Azul fell-awen, ansuf yiswen ɣer taddert-agi-nneɣ, d acu ikenid-yecqan?\n- Nusa-d s axxam n laqayed, nekni d imdukal-is, tzemreḍ a mmi\nad aɣ-temleḍ ma wlac uɣilif ?\n- Wlac uɣilif, defret-iy-id.\nLmulud yuɣ abrid qbala s axxam n lqayed, yessaweḍ-as\nanebgawen id-yerzan ɣur-s. yewwet-as deg tewwurt, yessawel:\n- Alqayed !\nTelli-d tziri yelli-s n Lqayed tawwurt, d lmulud id amenzu i fi\nberqent walen-is, teqqim tettxezzir, tettu iwacu id-telli tawwurt,\nnatta daɣen yeggugem. D ass amenzu i mwalan, mlalent walennsen, tlul-d tayri ger-asen. Tiziri teɣli-d fell-as tsusmi, yettel\nyiles-is, muḥal yewwet wul-is am ass-nni, iban-as-d lmulud d\nnetta id tudert-is, d tafat n wallen-is maca ɣas akken tkukra deg\ntazwara texdem ciṭuḥ n tebɣest tluɛa-t-id s wezmumeg tenna:\n- Ansuf yis-k, d acu i k-id-yecqan, saramaɣ d lxir ?\nMi yesla lmulud i yimeslayen id-yefɣen deg yimi n tiziri, iserraḥ\nyiles-is, yekkes akukru yenna:\n- Kes aɣilif, d lxir, d arbaɛ-ina id-yusan ɣer baba-m ad t-zren, ur\nsinen ara axxam ddiɣ-d yid-sen.\n- Ikeč n wanes-ik?\n- Nekk n taddert-agi.\nTiziri tefraḥ aṭas imi tezra d akken lmulud d mmi-s n taddert-is,\ntfures tagnit tenna :\n- Isem-ik ma wlac uɣilif ?\n- Lmulud, i kem ?\n- Nekk isem-iw tiziri, tamusni tamerbuḥt a lmulud ».\n- Tanmirt a tiziri.\nLmulud deg wakken is-teɛǧeb Tziri, ur yumin ara, yenwa d\ntargit i yettargu, kecmen i sin deg lebḥar n tsusmi. Tiziri\nteduqqes-d, mazal inebgawen id-yusan ɣer baba-s ttrajun deg\ntewwurt n berra, tuzzel tenna-yas i baba-s, yeffeɣ-d ɣur-sen\nlqayed, tetbeɛ-it-d yelli-s deffir. Yefraḥ aṭas s yemdukal-is aceku\naṭas aya ur ten-yezri, iqarreb-d ɣur-sen msalamen, mesteqsan-d,\ninṭaq-d muḥ qasi d netta id ameqqran akk deg-sen, yenna :\n- S cuq d ameqran id-nusa ɣur-k a lqayed! Acḥal aya i nebɣa ad\nd-nas ur yessaweḍ ara Rebbi lwaɛd, tura aqlaɣ nusa-d.\n- Tirza yelhan i wen-sarameɣ, mraḥba yis-wen s axxam-iw, assa\ntemlal tasa d way turew, meqqar ad nfares tagnitt akken.\nKra heddren lmulud ifures tagnit yettaker axezzur ɣer tziri.\nNettat daɣen s lǧiha-s ur s-iruḥ kra, msefhamen s walen.\nLqayed yuɣal iluɛa Lmulud :\n- Azul fell-ak a mmi, qarreb-d ɣer da, awi-d afus-ik !\nLmulud yuẓ ɣur-s, yefka-yas afus-is, inna :\n- Azul fell-ak a lqayed.\nS yen muḥ qasi iluɛa-d lmulud inna:\n- Tanmir-Ik a mmi, ad k-yemmel Rebbi iberdan yelhan akken\nyi-d-mleḍ abrid s axxam n lqayed.\n- Aɛni mačči yid-wen id-yusa ?. i yenna Lqayed\n- Ala, wagi d amezdaɣ n taddert-agi, nufat-id deg tejmaɛt,\nnessuter deg-s aɣ-d-isken abrid s axxam-ik.\nLqayed ur yumin ara, amek ur yessin ara imezdaɣ n taddert-is? s\nyen yesteqsa Lmulud:\n- Anwa id baba-k ammi?\n- Nekk d mmi-s n Belɛid azawali, fell-as yeɛfu Rebbi ».\nLqayed yerza deg uqaruy-is ɣer lqaɛa, yemekta-d lbaṭel i\niɛeddan yef Belɛid Aẓawali, cehden-d fell-as s zzur, yella netta\nger-asen. Ksen-as tamurt-is, harmen-t deg ayla-s. Deg wass-nni\nBelɛid aẓawali ur yufi iman-is, yeyli-d deg waṭan, yettemɛiɛit\nweḥd-s, ur yesɛi hed ara d-iṭṭilen deg-s, yettnaɣ d yir tudert almi\ntewwi tmettant. Lqayed iḥus aṭas, am win tewteḍ s tarṣast, ur\nyumin ara ad d-yaweḍ wass anda ara d-tuɣal temsalt n Belɛid\naẓawali, yerna d mmi-s ara t-id-yesmektin, yesmekta-t-id s\nlbaṭel yesɛedda ɣef baba-s. Lmulud ur yezri kra ɣef baba-s maca\nlqayed iḥus i tyita. Aqcic imi iwala Lqayed yexsef wudem-is,\nyugad, iɣil d ceḥna id-yeǧǧa baba-s neɣ yella wacu is-yettalas.\nYerẓa-d deg uqaruy-is, yekker ad iruḥ, yenna:\n- Ihi a yi-tesurfem, d lawan ad kecmaɣ s axxam-nneɣ mulac\nyemma ad a yi-tayes, ǧiɣ-awen talwit.\nLqayed yugi as-iserraḥ, yeggul ur iruḥ alma yečča imensi.\nLmulud tebra-yas tawla d lxuf it-yeṭfen, yeqbel laɛraḍa n lqayed.\nInebgawen sersen-d tarzeft id-wwin i Lqayed. Zzit,\nawren, tazart d wayen nniḍen. Iwakken Lmulud ur d-yettban ara\nd inebgi am wiyaḍ, iwakken ur yettili ara d taɛkemt ɣef lqayed d\nwexxam-is, yekker aten-id-iɛawen deg serrusun n ttɛebga,\nsawḍen-tt-id s axxam.\nImensi ihegga, yal lxir yers-d. Lqayed, inebgawen-is d\nLmulud, zzin-d i tarbut, ufan akk lebɣi-nsen deg lmakla ḥaca\nLmulud ur newwi ara tiremt-is akken iwata aceku aṭas n temsal\nit-iceɣben, yiwet d leḥya, tis snat yezra Tiziri tettmuqul-d deg-s\nmaca aḥebber-is ameqran d yemma-s ara yaḍnen aɣbel-is, ur\ntezri anda yella neɣ d acu it-yuɣen aceku lmulud ur yuɣ ara\ntanumi yettɣimi annect-a deg berra, ur ikeččem ara s axxam.\nDɣa yesres taɣenǧawt-is yenna:\n- Ḥemdulah rwiɣ, ad ayi-tessurfem nekk tura ad ruḥeɣ, ad afaɣ\ntamɣart n yemma tencewwal fell-i, imi mazal i kecmaɣ s axxam.\n- Fak tura imensi-k truḥeḍ. is yenna Lqayed\n- Jmaɛ liman ala tawant. Ur t-yeḥris ara lqayed. Yeḍleb smaḥ\ndeg inebgawen-is yekker iffeɣ yedda d Lmulud s afrag, yefkayas asurdi, yenna-yas.\n- Aqli-k tettwaliḍ tagnit n wass-agi, sɛiɣ inebgawen maca\nazekka ma nedder ad ruḥen, ma yella testufaḍ ass-d tameddit n\nwass ad nemeslay kra, neɣ ddurt id-iteddun ruḥ-d keč d temɣart\nn yemma-k, bɣiɣ ad nemẓar.\n- Ma yebɣa Rebbi a Lqayed.\n- Rrju ur ttruḥ ara. Is yenna Lqayed. Yekcem ɣer texxamt,\niweṣṣa tameṭṭut-is as-d-sewjed kra ara yawi yid-s, s yen yuɣal-d\nTiziri tesmeḥsis-d d acu ittmeslayen, dayen ɣur-s tegzem\ntaluft, d lmulud ara yilin d zwaǧ-is, ma mačči d netta ad teqqim\nmebla zwaǧ i lebda, ḥacama tekka-d deg-s, yugi-tt. Lmulud iḥar,\nyebɣa ad yeqqim maca ilaq ad iruḥ. Ad yeddu deg lebɣi i wul-is\nad yeqqim aceku ur yerwi ara tiɣimit anda tella tin yesengugan\nul-is, neɣ ad iruḥ ɣer yemma-s ɛzizen, tamwanest n ddunit-is.\nYerra-d leɛqel-is ɣer sdat-s, yufa-d d yemma-s kan is-d-yewwi\nlḥal. Teffeɣ-d tziri, tewwi-yas-d tarzeft-nni ara yawi yid-s, tefkayas-tt, yenna-yas lmulud:\n- Tanmir-im a Tiziri, wezzaf-iyi annect-a s nnig lḥeq-iw i wwiɣ.\n- Ah a lmulud, ayen i tewwiḍ drus, tudert-iw zemreɣ ad kttefkeɣ, ayen ik-fkiɣ tuklaleṭ. Lmulud ur yuḥtam ara yettru, ur\nyumin ara dakken tiziri teggar-d icerriq amenzu, terẓa-yas asalu.\nIteddu-d ad yeffeɣ, teḍfer-it-id Tziri telli-yas-d tawwurt, akken\nd-yeffeɣ deg wemnar n tewwurt, teṭṭef-it-id deg fuss-is, ibed,\nyuɣal yezzi-d ɣur-s, allen-is ččurent d imeṭṭawen, tesfḍ-as teslefas i wudem-is, tenna:\n-« Ur ttru ara a Lmulud, ur yelli kra yellan d lmuḥal, nekk luleɣd i kečč, ulac win i zemren ad yeddem amḍiq-ik deg wul-iw, ur\nzmireɣ ak-bedleɣ s ddunit merra».\n-« Akem-iɛin Rebbi a Tiziri, ula d nekk ɣas kes ɣef wul-im,\nmuḥal zemreɣ ad ɛiwdeɣ udem neɣ idis fell-am, d kem iḥerken\nul-iw i tikelt tamenzut, d kem id-yerran asirem i tudert-iw ».\nTiziri tefsi deg wayen tesla deg imi n Lmulud, ur tenwi ara\naten-yesdukel yiwen uḥulfu, din kan tfures tagnit texdem lwaɛd\nd lmulud i uzekka-nni ad mlilen sbaḥ zik, mi ara yeffeɣ weqḍar\ndeg taddert, yuɣ lḥal tiziri lawan-ni tettruḥu ɣer tala. Tikwal\ntettɛeṭil maca ur s-aqaren ara acimi, imi zran ɣer wacu it-ttruḥ.\nYerna tiziri maci d tin yessagaten rkeḍ, tga lqid i uḍar-is, muḥal\nLmulud yebɣa timlilit-agi, maca d netta i yugaden aṭas\nɣef Tziri, aceku ur yuɣ ara tanumi d temliliyin icuban tigi.\nYefraḥ s lwaɛd is-d-tefka Tziri, maca ikukra aceku yugad i ti-dyettafen. Lawan-nni d lɛib ameqran ma yella ufan-d sin\nmseḥmalen ttdukulen akken-nni nutni mazal ur zwiǧen ara,\nttawin-ten d imi, xersum taqcict ad teqqim i lebda d amedya deg\nimi n lɣaci. Yenṭaq lmulud ɣer Tziri yenna:\n-« Anwa amḍiq deg ara nemlil, ɣef acḥal ssaɛa? ».\n-« Imi ara d-iɛeddi weqḍar n taddert ṣbaḥ, dari-it-id, ad d-iɛeddi\nlɛinṣar, ɣur-k ak-id-walint tlawin! Melmi i tewḍeḍ s abrid\nameqqran, aqḍar ad iṣub d akesar tama tazelmaṭ n webrid\nuzaɣar, ma d keč ad n-taliḍ d asawen tama tayeffust, ad yi-ntafeḍ deg txerrubt izumal ik-ttrajuɣ. S yen ad nekcem ɣer\ntebḥirt-nneɣ, i wumi sawalen aɛerqub n Lqayed. Tthabin\nmadden amḍiq-nni. Ula d abri-is ttkukrun a tawin, ma yella d\nbaba, timeddiyin n wass kan id-yettɛedday, yessefqad ɣef\ntebḥirt-is. Kkes aɣbel i wul-ik ulac d acu ara tagadeḍ ».\nLmulud ur yezmir ara ad yuɣal ɣer deffir, din kan yeqbel\naceku Tiziri telli-yas-d akk tiwwura.\n-« Kkes aɣbel a yagerruj-iw, azekka ma irad rebbi ad iliɣ dinna,\nɣas ma yella uḍneɣ, ad neḥrurdaɣ, ad nedduɣ ɣef rebɛa, am\nwegrud mi ara yettmurud. Akken tebɣu tili teswiɛt ad nruḥeɣ,\nawi-d kan ad nidir, awi-d kan ad iliɣ yid-m, ɣer idisan-im, a yitsefḍeḍ i ɣeblan-iw, a yi-tekkseḍ ɣef ul-iw ». Is-yenna Lmulud.\nTiziri crurqent-d walen-is d imeṭṭawen deg wayen imi\ntesla. Yerfed Lmulud ad iruḥ, ibud-as iḍ ameggaz, nettat s lǧihas terra-yas:\n-« Iḍ ameggaz a rruḥ-iw ».\nLmulud yuɣ abrid srid s axxam-nsen. Nettat tedduri\ntawwurt tessikid deg-s almi ifut ur t-ttwali ara, s yen temdel\ntawwurt terra qbala ɣer wussu. Yemma-s ur tuɣ ara tanumi\ntettwali yelli-s teggan lawan-nni, ḥacama tuḍen. Tuḍen aɣbel-is\ntruḥ ɣer ɣur-s tenna-yas:\n-« Ayen akka a yelli i teṭseḍ uqbel lawan, werɛad teččiḍ ula d\nimensi, aɛni tuḍneḍ ».\n-« Ala a yemma ur uḍineɣ ara, ɛyiɣ kan bɣiɣ ad steɛfuɣ, yerna s\nyexf-iw ar arwiɣ»\n-« Cafuɛam a ihi a yelli, s tezmert-im mi terwiḍ, ṭṭes ad\ntestaɛfuḍ, iḍ ameggaz tirga n lɛali ».\nTemdel-d tawwurt n texxam-t, teǧǧa-tt teṭṭes. Nettat awi-d kan\nad tili weḥd-s, mi ara tettxemim, aɣbel-is d lmulud, d acu is-dinna? D acu i tesla? Tebɣa ad d-ɛiwed ayen tesɛedda yid-s ɣas\nYewweḍ lmulud s axxam-nsen, yufa-d yemma-s tettrajut ɣef tewwurt n berra. Akken yekcem tenna-yas:\n-« ah a lmulud a mmi, ma yella win ara yeqqimen ar tura deg\nberra! Teǧǧiḍ-iyi uysaɣ, ul-iw yekka-d aqemmuc-iw, werǧin\ntxedmeḍ tadyant am tagi a mmi!!! ».\nYeṭṭef-d yemma-s ɣer ɣur-s yeskecm-itt s axxam, yemdel\ntawwurt n berra, yefka-yas tarzeft-nni is-d-yefka lqayed.\nYemma-s tettxezzir deg annect-nni tewhem, tarfed-d allen-is ɣer\n-« A mmi aɛziz, ansa ik-d-yekka waya?».\nLmulud yeḥka-yas-d taqṣiṭ seg mi tebda almi tfuk. Tefraḥ s\nwayen is-d-yenna mmi-s maca tumen ur tumin. Tumen aceku\ntesen mmi-s ur yeskidib ara fell-as yesɛa isseɣ, d nettat it-idirebban. Tama nniḍen ur tumin ara ad-yaweḍ wass anda mmi-s\nad yaɣ yelli-s lqayed aceku tezra iman-is d taẓawalit, ur ɛdilen\nara deg lmizan, annect-a d awezɣi ad d-yeḍru. Di ddunit, yal\ntaluft tezmer ad d-teḍru, ulac awezɣi, yal yiwen at-id-tezzi nubas deg wayen yelhan neɣ deg wayen n diri. Tekker fell-as nna\nferruǧa, tejmaɛ tarzeft-nni, tesseḥma-d seksu ad tečč imensi akk\nd mmi-s, tssers-d tarbut tenna-yas:\n-« Qareb A mmi ad teččeḍ yid-i, s yexf-ik ɛzizen ar teskerwic\ntɛebbuṭ-iw deg akken texwa, qimaɣ i laẓ, yerna iɛedda lawan i\nmensi, tura a mmi d ṣḥur ara nṣeḥḥar ». Lmulud yeḍsa-d, yenna:\n-« Yyaɣ ihi ad n-ṣeḥḥar, xas akken azekka ur nettzum ara ».\n-«D Anecraḥ kan ittnecraḥeɣ yid-k a mmi n tasa, aweɣ tura ad\nLmulud yedem-d taɣenjawt yebda učči. Γas akken yerwa irennu\ns nnig tawant maca itett am wefrux. Tikwal yettawi taɣenjawt d\ntilemt s aqemmuc-is, awi-d kan ad t-id-wali yemma-s i tett, ur\nyebɣi ara ad tt-yesnuɣni, yezra ma yella yugi ad yečč, ula d\nnettat ur tsett ara. Dɣa yettdeɛɛiẓ s nnig tawant almi tekfa terbutnni, tedem-itt-id nna ferruǧa tḥettet-it, tkub-it ɣef udekkan.\nLmulud yessaked yemma-s aṭas yenna-yas:\n-« Dayen terwiḍ a yemma? ».\n-« Ḥemduleh a mmi, wellah ala tawant ».\n-« Ad ɛeddiɣ ad ṭseɣ a yemma, ɛyiɣ ».\n-« Ruḥ a mmi ɛzizen, iḍes n ṭmana, iḍ ameggaz tirga lɛali. Ula d\nnekk tura ad ɛnuɣ amḍiq-iw! ».\nLmulud yekcem s ussu yesexsi taftilt, yeqqel tinegnit,\nyessumet afus-is, iqemc allen-is akken ad yeṭes, Akken yuɣ\ntanumi maca iḍ-nni imgarad ɣef wuḍan nniḍen. Yugi ad d-ires\nyiḍes, d tafekka-s kan i yellan deg ussu, wama lmux-is iruḥ s\naxxam n lqayed anda tella tziri. Iḥar ad yali wass i waken ad\nyemlil d Tziri, terḥa-t, ar ɣur-s kan i yesseḥmac, yewwi-d tafat s\nwudem, am win yuḍnen maca aṭan n tayri yugar kra yellan d\naṭan. Ula d Tiziri tennuɣ d yiḍes almi d ass-nni i tessen d acu id\nɛawaz twunes itran igenni, yerna tḥar ad iɛeddi yiḍ. Rnu tsel-d i\nyiwen deg inebgawen-nni yesxerxur, tuyes ad yali fell-as wass.\nAyaẓiḍ iɛeggeḍ yendah d ṣbaḥ. Tiziri tekker-d tessared,\ntessew-d lqahwa teswa, s yen tcebbeḥ. Teddem-d awemmus\niceṭṭiḍen aten-id-tessired di lɛinṣar, ɣas iceṭṭiḍen-nni zeddigit.\nIwakken kan ad tesɛeddi iman-is. Yemma-s n Tziri tekker-d ula\nd nettat, tufa-d yelli-s tessewjed lqahwa n ṣbeḥ, tewhem, d tikelt\ntamenzut itt-id-zwar ɣer tukra, yerna tessew-d lqahwa.\n-« Taṣebḥit tamerbuḥt a yelli ».\n-« Azul a yemma ɛzizen ».\n-« Aɛni d aɣelluy id-teɣliḍ ɣef ussu, a yelli? Aqli-kem zik idkreḍ! ». I tenna yemma-s\n-« Ala a yemma, rwiɣ kan iḍes aceku zik i ṭseɣ laɛca, rnu ilaq ad\nruḥeɣ ad sirdaɣ Iceṭṭiḍen-iw di lɛinṣar, bɣiɣ ad awḍeɣ ger\ntmezwura akken a yi-d-tṣiḥ nuba, aneɣ tezriḍ d aqareɛ ».\n-« Γurem lḥaq a yelli, yerna sired-iten-id s lebɣi-m, ɣas tɛeṭleḍ\nulac ɣer-s awid kan ad-kseḍ lxiq d temdukal-im, uɣal-d lewhi\nimekli, imir ara ruḥen inebgawen-agi i nesɛa, haten-id werɛad dkkiren!».\nDagi is-yenna yufa wezduz affus-is, ciṭuḥ-nni n lxuf d\nukukru iruḥ, tekkes-as yemma-s aɣbel, telli-yas tiwwura. Banenas-d iberdan ɣer yeswi maca ɣas akken tsereḥ-as yemma-s ad\ntruḥ, ur telli ara d tin ixedmen akken tufa, tettwali ɣer sdat\ntettḥezzib, tferreq ger lḥeb d ukerfa, ger wayen yelhan d wayen\nTeffeɣ-d Tziri deg wexxam, terra awemmus iceṭṭiḍen ɣef\nuqerru-yis, syen tuɣ abrid qbala ɣer uɛarqub n lqayed anda\ntexdem lwaɛd akk d Lmulud. Akken tewweḍ ɣer lɛinṣer, tufa\ntilawin sirident, tbed akken ɣer-sent ur tebɣi ara ad cuktent degs. Twala nuba-s ad tḍul, tenna i tlawin yellan dinna:\n-« Ass-a ur irad ara ad sirdaɣ iceṭṭiḍen, ad uɣaleɣ kan, azekka\ndeg lehna ad-ruḥeɣ i tafrara ». Tesɣefel-itent tkemmel abrid-is\ntḥar ad tewweḍ tḥulfa i webrid ɣezzif, ur tewwiḍ ara almi taɛya\ndeg tikli. Tsers tewemmust iceṭṭiḍen teqqim fell-as daw n\ntxerubt izumal, tettraju lmulud ad-yaweḍ, winna tesaram ad yili\nd acrik n ddunit-is.\nDqiqa ara iɛeddin ɣur-s d aseggas, am win yettrajun agur n lɛid\nad-yeflali. Cwiṭ acemma iban-as-d weqḍar n taddert s lebɛid deg\ntebraḥt, maca werɛad id-bdan tikli aceku mazal ur d-brin ara akk\nZiɣ ula d Lmulud akken i ttennaɣ yiḍ d wass yekker-d,\nyelli-d tawwurt n berra, iteddu ɣef yixef n tfednin iwakken ḥed\nur s-d-isel, iteddu am imekreḍ. Mi d-yeffeɣ deg taddert, yuɣ\nabrid s aɛerqub Lqayed, yezwar s amḍiq, yeffer sufella n ṭejra\nyellan s deffir n txerubt izumal, yerna tweɛɛa, kra ara d-iɛeddin\niwala-t. Iwala ula d Tiziri imi d-teddu, imi tewweḍ ɣer txerubt\nizumal, yezra d netta i tettraju. Yers-d ɣef tzemurt, iteddu didac\ndidac, ur yebɣi ara ad tt-yejɛer. Yeḥbes tikli yettxemim amek ara\ns-yexdem iwakken ad t-id-wali Tziri, melba ma yesxelɛ-itt.\nYedduri yiwet n ṭejra n tulmut, Tiziri tesla-d i rkeḍ ɣer deffir\nweɛrur-is, tessaked ur tufi ḥed aceku yeṭṭeɛ ɣer ljedra n tulmut\nam uḍiḥan, yezdew fell-as s weɛrur amzun d afrux-nni\nyettwaṭfen s lazuq. Akken terra Tziri aqeruy-is ɣer sdat-s,\nyekcem s tufra ɣer yiger Lqayed. Yebda yettusu, yuɣal\nyesnaḥnuḥ. Tiziri tjmeɛ-d iman-is s lamɣawla, teǧǧa ula d\nawemmus-nni, dɣa teffer s deffir udernu tessikid ɣer yiger-nsen,\ntebɣa ad tzar anwa yellan dinna. Twala amdan iteddu ɣer txerubt\nizumal yellan berra n yiger deffir uɣalad, ur tumin ara allen-is,\nteɛqel-it maca ansi id-yekka? Tekes-as tugdi, yuɣal-itt-id\nusirem, tekker tuli sufella uɣalad tessawel-as s yisem-is. Yerfedd aqaruy-is iwala-d Tiziri yenna:\n-« Azul i twizett-iw ».\nYuzzel lmulud ɣur-s ɣer sdaw uɣalad, tgenz-d fell-as yeṭṭef-tt-id\nger ifassen-is. Yuɣal temekta-d awemmus-nni iceṭṭiḍen i teǧǧa,\ntebɣa ad truḥ ad t-id-tawi, yugi-yas, yekker netta yewwit-id.\nIṭij icerq-d, tecceɛcaɛ tafat-is, acḥal yelha iwẓiẓen. Ifrax\ncennun, yal wa s ṣṣut-is. Tessa akk tmurt s izeǧǧigen, Tiziri d\nLmulud fursen tagnit akken iwata, ruḥen ɣer s daw n tneqlet\nyellan ɣer yiri n wannu, ssan-d aceṭṭiḍ qimen fell-as, tenna tziri:\n-« Ansi ɛni id-tekkiḍ, melmi id-ruḥeḍ? »\n-« kra yekka yiḍ ur d-iris cfer ɣef gma-s, axemem-iw yezga fellam, fɣaɣ-d i tafrar n ṣbaḥ, abrid-iw qbala ɣer dagi, walaɣ-kem-in\nimi d-tebdiḍ tikli s lebɛid, kra teqqimeḍ s daw n txerubt izumal\nnekk deffir-m, ur bɣiɣ ara akem-jeɛreɣ ».\n-« acu tmara ik-yerran, ad-taseḍ ṣbaḥ zik? ».\n-« Ur bɣiɣ ara ad d-duɣ ger weqḍar n taddert, ugadeɣ ma yella\nduriɣt-id a naweḍ ɣer lɛinṣar ad nejlint fell-i ad d-baneɣ am\nimekreḍ. Ur bɣiɣ ara ad zulment tlawin ula d lexyal-iw, ruḥeɣ-d\nyiwen ur yezri, yerna ɣas ma yella win iyi-d-iwalan, yal yiwen d\nTiziri tezdew ɣer tayett n Lmulud, myuṭafen ifassen,\nttmeslayen s tayri, swawal ẓiden, yal awal s wazal-is , safayen\nimeslayen. Yal wa yefka-d tamuɣli-s, meslayen ɣef yal taɣawsa,\nnejren abrid, rẓan asalu n tugdi ɣas llan wuguren, reṣṣan tayrinsen ɣef lsas iṣeḥḥan, asirem-nsen ad ilin akken i lebda maca\nyella wayen yugaren annect-a, ur zmiren ara ad ddun deg lebɣi i\nwul-nsen, imi cudden-ten leɛwayed. Laḥmala tesseflasen almi\ntenfel fell-asen, ur ẓrin amek ara qablen tameddit imi ara yili yal\nyiwen weḥd-s, d awezɣi ur ttemlilin ara, tayri tekcem idamennsen. Tiziri twala qrib ad d-yaweḍ lwaqt-nni i deg ilaq ad tuɣal s\naxxam, ur tḥulfa ara amek iɛedda wukud, am akken teqmec\nallen-is telli-ten-id tufa-d akud iɛedda. Akken twala idhem-itt-id\nlḥal, tekmumes, teckenṭeḍ di lmulud tenna:\n-« Bɣiɣ a lmulud ad tfak temlilit n tufra ger-aneɣ, sarameɣ a\nnemlil i lebda, ad tiliḍ d amwanes n ddunit-iw d baba-s n\nLmulud iḥerṣ-itt-id ɣer yidis-is, yeself-as s laḥnana, ikemz-as\n-« Γas Kes aɣilif, ulac win izemren a yi-fraq yid-m ala lmut ».\nSimal yeslufu-yas simal tgemmu tayri ger-asen. ksen fad n tayri,\nswen ulawen-nsen. Tewweḍ tfidi s iɣes, aṭan n tayri deg-sen\nirekkem, myuṭafen am uzal d dkir, ur tban tifrat. Lmulud yezra\ndwa n wannect-a d zwaǧ, maca amek ara yeḍleb Tiziri yelli-s\nLqayed? Amek ara tili tririt? Maca ur t-yeffiɣ ara leɛqel, dima\nyessaram ad yaweḍ s iswi, yesɛa afud d tebɣest s yettqabal\nIṭij yeṭef timiṭ igenni, yugad a ten-iɣur wakud, xarṣum\nyuḍen aɣbel n Tziri, amek ara s-inin deg wexxam mi ara taweḍ,\nur yebɣi ara as-d-yesiyes iɣeblan. Yekker fell-as, yeṭef-d afus n\nTziri yesker-itt-id ula d nettat, mqabalen udem s udem, tessuk-d\nifassen-is ɣef umegreḍ n Lmulud, tejgugel deg-s, tesres aqaruyis ɣef yedmaren-is. Netta yekna-d aqaruy-is,yesres tacamart-is\nɣef uqaruy n Tziri, yeṭef-itt-id deg tamast iḥerṣ-itt-id ɣur-s. ur\nbɣin ara ad tekfu temlilit-nni, yekkes-d ifassen-is deg tamast n\nTziri, yerfed-d aqeruy-is, myexẓaren allen s allen, yenna:\n-« Bɣiɣ am-d-iniɣ yiwet n tɣawsa a tiziri maca kukraɣ ».\n-« Ttxil-k ini-yi-d, d acu? Ur ttagad!! ».\n-« Mači d ttugdi, ur ẓriɣ amek ara d-bduɣ neɣ ara fakeɣ\nTiziri tettḥellil deg-s iwakken ad d-yebru i wawal, ayen iticeɣben.\nAkken tt-iwala teṭṭeɛ deg wawal tettmeqit deg-s trennu, ur yebɣi\nara ad tt-yesnuɣni, dɣa yenna:\n-«Bɣiɣ a nesutreɣ afus-im maca ugadeɣ ad yi-ḥqar baba-m imi d\nagujil, yerna d igelil».\nTiziri daya i tettraju deg-s, iwakken ad tekes cek yellan deg wulis aceku tḥeml-it, ḥemlen-t akk leǧwareḥ-is tebɣa ad yilli yid-s\nilebda. Terra-yas i Lmulud tenna:\n-« A rruḥ-iw, xas kes aɣbel i wul-ik, wina tura d ceɣl-iw ceyeɛ-n\nyemma-k ar imawlan-iw, ṛṛay aseɛdi ad t-id yefk Rebbi ».\nTedem-d Tziri iceṭṭiḍen-is terra-ten s awemmus tesuter d\nLmulud yeffi-yas-d aman deg lbir, yeǧǧa-tt iruḥ-d, yekka-d\nabrid ufella, yezi-d taddert, ansi ur t-id yettwali ḥed. Nettat\ntegra-n dinna tessirid iman-is, s yen tesebzeg iceṭṭiḍen-nni akkan\nad s-tini yemma-s uraden. Terra-ten-id sufella uqaruy-is, truḥ-d\ns axxam. Akkan d-tewweḍ s axxam telli-d tawwurt, tufa-d\ninebgiwen imir i teddun ad ruḥen. Nettat tekcem tesres iceṭṭeḍen\nsufella n tɛettabt n wefrag, iwakken a ten-tefsar. Lqayed yeffeɣd akk d inebgawen s azniq. aceku ur ilaq ara ad d-fɣen\nweḥdensen. Rekben ad ruḥen, iselem fell-asen Lqayed, s yen\nyekcem s axxam yesteqsa tameṭṭut-is ɣef Tziri, anda tella, aceku\nur tt-iwala ara deg iḍelli-nni imi d-usan inebgawen-is, yecedha-tt\naṭas. Takfa temeṭtut n Lqayed teffeɣ-d s afrag, tessawl-as-d i\nTziri tusa-d teqim ɣer yidis n baba-s it-ḥemmel aṭas aceku tufa\nɣur-s laḥnana d tayri, takfa tsers-d tarbut ad tečč nettat d Tziri,\nLqayed yuɣ lḥal yečča. Tedem tsett akk d yemma-s maca ur\nteẓṛi ma s aɛebuḍ neɣ s aɛrur i itterra lqut-nni, tettucewel s\nttaxmam ɣef Lmulud ur yethenna ara lmux-is, tettawi kan lewhi\ns wellen. Baba-s d yemma-s tmeslayen-as-d nettat tettmuqul\nkan, awal ur d yeffiɣ imi-s. Lqayed d tmeṭṭut-is jeɛren, ɣilen\ntettwazdeɣ neɣ tuḍen ur tebɣi ara asen-d-ini!. Tenul-itt yemma-s\ndeg tayett, tefrawes, iluɛa-tt-id baba-s yenna:\n-« D acu ikem-yuɣen a yelli, aqla-kem teṭṭseḍ s iɣimi, yerna\nallen-im ldint? ».\n-« Ur tufiɣ i yellan a baba d ɛeggu i yirẓan, aqli ttnudumeɣ s\nibeddi, rnu kra yekka yiḍ ur ṭṭiseɣ ara, aceku sellaɣ-d i yiwen\ndeg inebgawen-nni yesxarxur, dɣa tura ikfel-iyi-id akk ɛeggu,\ntedduɣ tamara, allen-iw tteqnent iman-nsent ».\n-« Ruḥ ihi a yelli ad teṭseḍ ». is yenna baba-s. Tiziri yuɣ lḥal d\nayagi i tettraju, tḥar ad tekcem s ussu, akken ad d-ɛiwed i wayen\ntesɛedda ṣbeḥ-nni akk d Lmulud.\nLqayed muḥal yettḥawal awal, ula d tameṭṭut-is yella\nwayen ur s-yeqqar ara, ur yettnadi ara ad iwali rray-is maca\ntikel-agi ulamek ara yeffer fell-as ayen is-d-yenna Muḥ qasi.\nTirezzaf n muḥ qasi d yemdukal-is ɣer Lqayed, ur telli ara\nmelba sebba, ruḥen-d i waken ad ḍelben afus n Tziri i mmi-s.\nLqayed yessen Muḥ qasi, d argaz n lɛali d bab n tmusni d bab n\nwawal, Lqayed ur yezmir ara ad yagi nnesba n wergaz-agi lɛali,\nɣur-s d ccerf ameqran ad s-yefk yelli-s. Myefken ttiɛad i ddurt\nid-iteddun ad xedmen tameɣra, yugad ma yella ɛeṭlen ad\nndemen. Takfa ur tezmir ad tt-id-yali wawal ayen id-yenna ad\niɛeddi, ɣas d nettat i iɛettben fell-as trebba-tt-id tḥuder-itt almi\nmeqret, yewweḍ-d lawan ad tezweǧ ur tesɛi ara lḥeq ad d-tefk\nrray-is. Akka id leɛwayed n zik-nni, tameṭṭut ur tezmir ad dtenṭaq sdat n wergaz-is.\nLmulud yewweḍ s axxam, yessaɛlem yemma-s s wayen\nyellan ger-as d Tziri, iceyeɛ-itt akken ad tessuter afus-is ɣer\nbaba-s. ferruǧa tkukra aṭas aceku teẓra maci d ayen isehlen\nakken ad teḍleb yelli-s n Lqayed, d awezɣi ad yeqbel. Iḥell-itt\nakk Lmulud, yekkes-as aɣbel, dɣa truḥ tedda-yas deg lebɣi i\nmmi-s. Deg aggaḍ i tewweḍ s axxam n Lqayed tewwet ɣef\ntewwurt, teffeɣ-d yemma-s n Tziri ɣur-s tufa-tt-id teduri imi n\ntewwurt. Takfa tɣil d tameɛruft tenna-yas:\n-« Ansuf yis-m, d acu i tettawiḍ? ».\n-« Ala a yelli maci d amter i ttemtareɣ, usiɣ-d ɣef cɣel nniḍen,\nusiɣ-d ad d-sutraɣ afus n yelli-twen Tiziri i mmi Lmulud».\nUr tumin ara takfa s wayen tesla, tenwa teffeɣ ferruǧ i leɛqel-is\nneɣ d taɛggunt, ur s-tenni zzant neɣ rɣant, temdel tawwurt fellas, terra-tt-id ɣef wemnar.\nLmulud iḥar ad tuɣal yemma-s as-d-tawi tiririt. Cwiṭ acemma\nattah tuɣal-d s axxam. Akken iwala yemma-s yergagi, yexsef\nwudem-is, yeqqen yiles-is, ur yezmir ad d-yesufeɣ lmenṭaq.\nFerruǧa iɣaḍ-itt mmi-s, tugad ad yenuɣni, tqareb ɣur-s s teḍsa\n-« Nniɣ-ak a mmi ɛzizen limer tettaɣeḍ awal n yemma-k, ur nelli\nara d timital n Lqayed, awer ɣ-iḥqar ala Rebbi ». Tebda tḥekkuyas-d tadyant amek tella.\nLmulud teseqlalaḥ-it tyita yečča-tt teḥma, ifaden-is\nkkawen i tikli, iḥus i yiman-is amzun yekref maca yezga\nyessaram aceku wlac d acu id-yekkan s ɣur Tiziri. Yeffeɣ-d deg\nwexxam iswi-s ad iwali Tiziri, iceyyaɛ-s yiwen yesɛa laman yids, iwakken ad mlilen s lɛejlan. Deg webrid-is yesla-d i rkeḍ ɣer\ndeffir maca ur yeɛqil ara tikli, iqareb ɣer sdat, yesla i ṣṣut n\ntmeṭṭut tessawal-as-d cwi cwi, yezzi-d ɣer deffir-s yufa-d d\nTiziri. Tezra d win id abrid-is, tekumer deg yiwet n tezribt,\nteffer iman-is ɣef yemdanen, ula d nettat tusa-d ad as-tecetki ɣaf\nayen yexdem baba-s. Yenna-yas-d baba-s akk ayen yellan ger-as\nd Muḥ Qasi, terra-tt i lwaɛd i meṭṭi wlac anda ara tecetki, wlac\nwin ara tt-iḥuden aceku s nnig baba-s ala Rebbi. Akken tɛedda\ntaluft tcud tyersi, tewwi-d abrid ur t-ɛqil, tettwali tifrat deg\nImi iwala Tiziri temuɣben, teḥzen dayen kan, allen-is\njerḥent deg imeṭṭawen, yettru ula d netta ɣef twaɣit id-yerzan\nɣur-sen, yerfed allen-is ɣur-s iluɛa-tt.\n-« Azul a tarwiḥt, ayen akka annect-a i meṭṭawen? ».\nTeɣli fell-as iɣawel yeṭef-itt-id, iḥerṣ-itt ɣur-s, imeṭṭawen deg\nwallen-is d isafen, yuɣal yeqqim ɣer lqaɛa deg tlemmast n\nwebrid. Yesɣam-itt-id ɣer yidis-is, tessumet i rebbi-is. Naqḍaɛen\nyemdanen deg webrid-nni, yerna ur tettawin ara s waṭas, wlac\nwin i ten-id-iwalan, neɣ i ten-id-yufan. Tiziri jerḥent walen-is,\ntugad ad tt-farqen d Lmulud i lebda. Yeɛya yettṣebbir deg-s,\ntuɣal tger-d naḥta, testaɣfer, tebda tḥekku-yas-d ayen itticeɣben. Lmulud yefka tameẓẓuɣt almi tfuk, yenna-yas:\n-« Ula d nekk tedduɣ-d am d-cetkiɣ, ziɣ tezriḍ kulec ».\n-« Ihi yiwen uɛekkaz i s nettwet a Lmulud ».\nYal ugur yesɛa tifrat, Tiziri d Lmulud sqerdcen tamsaltnsen, sḥesben ufan-d ur ɣliḍen ara aceku tayri-nsen d tin\nzeddigen. Wid yeččuren d tiḥila, gulen ad ten-srun, wwḍen s\niswi maca dayen tfuk tefra, tayri-nsen tban am lebreq deg\nusigna. Akken qqaren at zik, tadukli trenu-d tazmert ur yezmir\nyiwen ad tt-yaɣḍel. Akken ula d nutni, duklen afus deg fus, imi\nayen id-iteddun ur s yezmir ara yiwen weḥd-s, bnan ɣef kullec.\nUssan ttɛeddayen am aḍu, ttaǧwen-d aɣilif, segrayen-d\nterẓeg n ilili. Ncewwalen wulawen yellan myaḥmalen, sluɣen\ntayri zeddigen, yewwet deg-s iɣisi. Tezzi-d durt, teweḍ-d tmeɣra\nn Tziri. Lqayed inced-d akk imezdaɣ n taddert ɣer imensi,\nazekka-nni ad teddu yelli-s d tislit. Timdukal n Tziri kecment\nɣur-s ɣer texxamt ad tt-ẓrent i tikelt taneggarut maca Tiziri\nteḥka-yasent akk ayen yellan. Ur tebɣi ara mmi-s n Muḥ Qasi, d\nLmulud mmi-s n Belɛid aẓawali i tḥemmel, fkan-tt mebɣir\nlebɣi-s, tḥeku tettru.\nYuzzel wawal deg taddert, imdanen merra slan s taluft.\nUsmen s zwaǧ am wagi, bɣan ad teqqim deg taddert aceku\nttawin-tt d amedya ama deg ttrebgga ama deg zzin, ur tuklal ara\nad tt-yawi u berrani.Bɣan akk ad tezweǧ deg taddert, xerṣum imi\ntḥemmel Lmulud aceku d aqcic d wawal, nuɣnin merra imezdaɣ\nn taddert, iɣaḍ-iten lḥal maca ur yelli kra deg ifassen-nsen, yefka\nLqayed awal ur yettuɣal ɣer deffir, awal-is d tarṣaṣt imi ara dteffeɣ.\nAzekka-nni Tiziri tedda d tislit ɣer taddert ufella, taddert\nn Muḥ Qasi. Lmulud yedda ger iqeffafen, ur yugad yiwen, tiyita\nyečča-tt, ksen-as tin yebɣa wul-is. Imawlan n tmeɣra d imezdaɣ\nn taddert ufella mugren-d tislit s teɣratin d lbarud. Aṭas isiferḥen i Muḥ Qasi acukan wa yefraḥ-as s wul-is wayeḍ yedda\nakken dan waman.\nAkken tewweḍ teslit ɣer wemnar n tewwurt, tusa-d\ntemɣart-is terfed-as acberbar iwakken ad walin yemdanen amekitt teqcict id-tewwi i mmi-s. Mazal tekcim teslit s axxam-is\ntebda zzux. Imdanen wehmen merra imi walan Tiziri, zzin-is ur\nt-iksib yiwen, yal wa imenna-tt-d i netta. Maca udem id-tefka d\nuḥzin, rẓan taḍṣa deg udem-is, rẓan asirem i wul-is. Lmulud ibed\ndeg wefrag, yessikid ula d netta deg tsekkurt-is yefgen ger\nifassen-is. Tamɣart-is d telwest-is ṭfent-as afus ɣer texxamt\ntezḥel fell-asent, tezwi ifassen-is, tuli iman-is. Tefka aḍar ad\ntekcem ɣer daxel tmuqel-d ɣer deffir ɣlint-d walen-is deg tid n\nLmulud i yellan deg tarkkent n tewwurt n berra, tugi ad tekkes\nallen-is deg-s. imdanen merra bɣan ad zren d acu i iḍerrun, awal\nyettruḥ deg wa ɣer wa, ḥṣan akk Tiziri tḥemmel wayeḍ yerna\ndinna i yella ger-asen.\nΓas tiyita tḥuza iɣes, Tiziri yuɣal-itt-id usirem d wafud\nsegmi teẓra Lmulud, am win ifuden yeswa, tmuqel-it almi aṭas\ntezmumeg-as-d, a min ara s-yinin ur ttugad. Yeffeɣ-d Lmulud s\ntufra, yenɣa ṣṣut. Zzin-d ad ɛeqlen anwa wagi i tḥemmel ufan-d\namḍiq d ilem, ur ẓrin ma d tignawt i t-irefden neɣ d tamurt i tisbelɛen!. Lmulud d Tziri msefhamen uqbel ass-nni. Iruḥ srid\nɣer deffir n wexxam n tmeɣra yeqsed yiwet n teslent i yellan\ntwellah ɣer texxamt n Tziri, yuli fell-as, yettraju ad d-yeɣli yiḍ.\nYeqṣed ad yessufaɣ tiziri deg lḥebs uɣuru, ad as-yefsi leqyud n\nlbaṭel itt-icudden. Ḥarmen-tt deg temɛict n liser, tamɛict n tayri\nakk d win yefren wul-is.\nLɣaci bedden akk deg ttewḥid, ur fhimen kra, ṭɛen akk\ndeg imukan-nsen, am yergazen am tilawin. Yal wa amek\nyesqardec tamsalt, ttrajun tislit ad-teffeɣ deg texxam-is. Tiziri\ntugi ad tt-bedel lbus, tugi ad d-teffeɣ attwalin yemdanen, tḥell-itt\nakk temɣart-is yerra-tt ljen d amgar.\nAẓɣal d ayen izaden, yekkufer lḥal, Tiziri tessuter deg\ntemɣart-is as-telli ṭṭaq iwakken ad tebuḥru, tḥulfa s Lmulud\ndinna i yella, ṭṭaq yelli ur tezri aniwa it-yellin, ad d-tiniḍ weḥd-s\ni yelli, tekker fell-as tbed ɣer ṭṭaq wexrent-as akk tlawin yellan\nyid-s ad tɛeddi, ɣilent d aẓɣal itt-yenɣan, tefka tiṭ-is ɣer sufella n\nṭejra twala amdan ɣer din yettwehi-yas-d,ur tugad ur iḥerrek kra\ndeg-s. Teḥṣa d anwa itt-yeṭṭafaren anda tebɣu truḥ, iweṣa-tt-id\nad teḥrez tasusmi iwakken ur s-tt-fiqent ara tlawin yellan yid-s,\nnettat s lǧiha-s tɣemmez-as tiṭ-is. Temdel tziri ṭaq tuɣal s amḍiqis, teqqim ɣef tdeggirt, teṭṭef aɣesmar-is tettxemim.Cwiṭ\nacemma tusa-yas-d tikti, tessuter deg lxalat-nni ad fɣent\niwakken ad tessired, yerna ad tbedel lbus iman-is, s yen ad\nteffeɣ att-walin lɣaci. Uɣent-as awal, awid ukan ad tefk mayna,\nfɣent merra ɣer berra. Imdanen merra ttmeslayen deg yimi ɣer\ntmezzuɣt, amek akka tislit tugi ad teffeɣ?. Teffeɣ temɣart n tziri\nɣer berra, reṣṣan akk allen-nsen deg-s d acu ara sen-id-tini?\nTamɣert-nni tuker-itt lqaɛa, tugad ad tennaḥcam, tesetḥa deg\ninebgawen-is, tqerreb-d ɣer-sen tenna-yasen:\n-« Surfet-ɣ deg laɛnaya-nwen, ilaɛḍil-agi i nexdem, tislit tusa-d\nteɛya ,testaɛfa cituḥ, tura attan tessirid ad d-bedel lbus, s yen ad\nd-teffeɣ ad tt-twalim.\nNettat d ass amenzu, d ass aneggaru itt-twala teqcict-agi, isli\nibed ɣer yidis n yemma-s yettraju ad iwali tislit mi ara d-teffeɣ\natt-yawi ɣer tala ad d-agem. Εyan medden deg uraju, iṭij\nyewweḍ ɣer tizi uɣelluy, ur d-teffiɣ teslit. D tikelt tamenzut idteḍra tedyant am tagi deg taddert ufella.\n-« Tufɣa-yagi i tugi ad-teffeɣ almi yella wacu i yellan”. Iqaren\ninebgawen-nni, ugaden ahat tenɣa iman-is, neɣ…! Sawalen tugi\nad-terr awal. Sawlen i lqayed yusa-d, iluɛa yell-is ɣer texxamt\nmaca lmenṭaq ur yelli. Yeffeɣ-it leɛqel, tbeddel fell-as ddunit,\n-« Γiwelet rẓet tawwurt, s acu yuɣen yell-i, ayen itt-teǧǧam\nAkken rẓan tawwurt, ufan taxxamt d tilemt, ṭaq yemdel.\nTiziri teffel s ṭaq, yeṭef-itt-id Lmulud, rewlen srid s\nadrar. Lqayed tssum-it lqaɛa, tameṭṭut-is takfa tesenger iẓri-s s\nimeṭṭi, isli yenejla ur iban anda yerra, tamɣart-nni tennaḥcam\ntettsuɣu aceku iban-d wayen yefren. Awal yuzzel am lebreq yuɣ\ntudrin merra, lqayed yettawi ittara, taɛekkazt deg ufus-is,\nyettezem deg iman-is, iheddar weḥd-s:\n-« A rebbi lukan kan ad-tuɣal yell-i, ur s-ttḥettimaɣ ara win ur\ntebɣi, awi-d kan ad-tuɣal ur ttyuɣ kra ». Akken qaren: (win qsen\nizerman yettagad iseɣwan).\nYeqerṣ ṭbel yefra wurar, tameɣra texsi, taḍsa tuɣal d\nimeṭṭi, lqayed d iqeffafen-is uɣalen ɣer taddert, yerra yid-s\niceṭṭiḍen n yelli-s, iɣil a tt-id-yaf deg wexxam. Maca ur tufiḍ idyufa, tewwet siɛqa deg wexxam-is, yefsi-yas wagus, annect-a\nakk d sebba-s yezra yelli-s ur tebɣi ara mmi-s n Muḥ Qasi maca\nyefka-yas-tt.( ɛeddan iḍarren-is deg cwari), akken qqaren at zik.\n, kecmen-d merra imezdaɣ n taddert ɣer Lqayed, ran akk ad tɛiwnen deg twaɣit-agi it-iḥuzan.\nIḍ yeɣli-d ur tufiḍ id-ibanen, imezdaɣ n taddert fɣen\nmerra ad qelben. Yemma-s n Lmulud tɣil ula d mmi-s yedda ad\niqeleb, aceku teẓra acḥal itt-iḥemmel maca ttuɣalen-d akk\ntettwali-ten ḥaca mmi-s. Tlata n wusan ur d-iban. Ikcem-itt\nweɣbel tergagi tassa-as.Testaqsa imezdaɣ n taddert ma yella\nwin it-iwalen, tufa-d ulac. Ass aneggaru it-walan, ass-mi tedda\nTziri, yedda d aqeffaf, deg ass-nni yeɛraq ula d netta. Deg\ntuɣalin ur d-yuɣal ara Lmulud, faqen-d akk imezdaɣ n taddert,\nrran-d s lwelha-nsen akken d netta i yesrewlen Tiziri. Lqayed\nimi it-yewweḍ lexbar, tebra-yas tugdi imi yid-s i yella, yezra ur\nQelben adrar azaɣar, ḥfan warkasen deg tikli, ur yelli\nwacu id-ufan. Ass wis rbeɛyam(4) deg yiḍ, wḍen ɣer tqacuct n\nwedrar, iban-anen-d uḥeǧaǧu n tmes si lebɛid, teddun almi fɣen\nɣur-s. ksen aɣbel qimen staɛfan, gren-d nneḥta, qimen\nttemcawaren amek ara xedmen?, ur bɣin ara aten-jeɛren akken\ndeg yiḍ, yessefk ad bḍun ɣef snat n trebuɛa, yiwet teqqim dinna\nalmi d azekka-nni, tayeḍ tuɣal-d s axxam n lqayed tewwid\nlexbar. Taddert akk tefraḥ imi ur ten-yuɣ kra . Akken tefrari\ntafat, tesla-d tziri i taɣect n baba-s, yesawal-as s yisem-is.\nTerwel tedduri ifri, tezra-d taddert akk teqleɛ ɣur-s, tettmuqul\ndeg-sen tettru, yerna ɣur-s Lmulud myuṭṭafen yettru ula d netta,\nyugad aten-farqen i tikelt nniḍen. Wis amek ara teḍru yid-sen?.\nSrun-d akk wid yellan dinna, ula d Lqayed yellan ger-asen,\nyeẓra yeḍlem yelli-s. din kan s sdat inigan, yessuter deg Tziri d\nLmulud ad d-ṣuben deg yefri, yerna iɛuhed-iten ad ilin akken i\nlebda. Dɣa yers-d Lmulud terna-d Tziri deffir-s, yeṭef-iten\nlqayed yessuli-ten ɣef userdun-is uyalen ɣer taddert maca\ntuɣalin srid s axxam n Lmulud. Xedmen tameɣra sebɛa wussan\nd sebɛa wuḍan.\nSeg ass-nni ira i tziri ad tuɣal d tameṭṭut n lmulud. D wa i\nd azal n tayri\nMa ulac tayri, ayen tebɣuḍ tesɛuṭ d arẓagan am ilili.\nCFAWA N TEMẒI\nAsemmiḍ igezzem mači dekra, ageffur yestufa-d i tyita,\nmaca d lawan n tegest. Agu yers-d ɣer lqaɛa ur tezmireḍ ad\ntwaliḍ ula d aḍad-ik, yeɣli-d ṭlam deg wass, lebreq rɛud ssiɛqa.\nTikelt d lehwa tikelt d abruri, s nuba i ttaɣen amḍiq. Yuɣal\nyerna-d waḍu ihuz merra ddunit, yettawi zedwa s lebɛid mi ara\nyettzzeffir, as-tiniḍ ad yerfed ixxamen yid-s, iɛerra ula d ṭjur,\nyesexreb tikli i yemdanen. Kra id-yefka i genni lqaɛa tezmer-as,\nteqbel-it tebɣa neɣ ur tebɣi, uzlen iḥemmalen, iɣezran\nAss-nni nekk lliɣ deg uɣarbaz amenzu deg useggas\namenzu, ass yedhem tameddit, tegguma ad d-swawi. Taselmaṭnneɣ tuḍen-aɣ aɣbel amek ara nuɣal s ixxamen aceku aɣerbaz\nyezga-d deg tɣiwant ibaɛden ɣef taddert.\nAkken id-yewweḍ lawa n tufɣa, nerra iḍrisen-nneɣ ɣer\nyeqraben. i nekk i wumi d-tefka tselmaṭ-nneɣ nnaqus seqluqleɣt\nakken ad yendah d lawan n tufɣa. Inelmaden ttefɣen-d deg\nuɣerbaz s tazla ɣer berra nekk mazal briɣ I nnaqus, yehwa-yi\nlḥal imi yesṭenṭun, xerṣum imi ttemsazzalen nekk ttmuquleɣ\nTaselmaṭ-iw tluɛa-yi-d s unecraḥ tenna-d:\n-« I kečč ɛni dagi ara teṭseḍ ».\nRriɣ-as nnaqus, uzlaɣ wwiɣ-d aqrab-iw, fɣaɣ-d s lazla deg\nuɣarbaz, ufiɣ-d wa temuger-it-id yemma-s, wa d baba-s, wa d\nsetti-s…atg. Wwin-d akk yid-sen tiɣawsiwin s wayes ara sburen\ninelmaden imecṭaḥ akken ur ttazgen ara. Maca wlac d acu\nizemren ak-yesdari, ageffur iɣelli-d deg igenni melba ceḥḥa,\nyekkat s uẓayaḍ, as-teqqareḍ ttalin-d ula deg lqaɛa waman,\nɛewqen merra madden.\nNekk d wemdakel-iw ḥmed ulac win iɣin-yemugren,\ntteklen fell-aɣ imawlan. Mi d-nteddu s axxam neḍfer-d nna\nferruǧa tbub-d mmi-s n mmi-s Sliman, nteddu nettaḍṣa fell-as,\nnettru deg teḍṣa, ɣas akken asemmiḍ igezmaɣ ur sen-ḥulfa ara,\nɣas neẓbuba am iyuẓaḍ, ur nuḥtam ara aman wḍen-aɣ s aksum.\nNna ferruǧa d tameṭṭut d tawezlant deg lqed, Sliman yugar-aɣ\ndeg leɛmer s rebɛa iseggasen, yugar-aɣ deg lqed, yugar ula d\nsetti-s i t-id-ibuben. Iḍarren-is ttawḍen-d ɣer lqaɛa, yezuɣur-iten\nalmi ttenǧaren tiregwa i waman. Setti-s tettedu tamara ur tezmir,\nd adegger i tettdeggir iman-is ad telḥu, ẓayet fell-as teɛkemt-nni\nAkken kecmeɣ s axxam yemma d setti uzlent-d ɣur-i,\nmugrent-iyi-d s amnar n tewwurt, sudnent-iyi, nant-d:\n-« Azul a tafat n wexxam »\nṭfent-iyi gumant a yi-brunt ad as-tiniḍ d agerruj i yellan ger\nifassen-nsent. ksent-iyi lqec-nni i lsiɣ yebzeg, fesrent-tt i takawt\nnnig lkanun, ɛawdent-iyi wayeḍ. Temmeɣ setti terba-yi deg\nrebbi-s i waken ad ḥmuɣ, tetteqed abaḥnuq deg lkanun,\nteseḥmay yes tiqejjirin-iw i yegzem wegris. Yemma teseḥma-yid tacebbaṭ dmeɣ-d snat n tɣenjawin graɣ-tent s imi-w rwiɣ, ur\nyi-tehwi ara lmekla, iyi-hwan d irebbi n setti aceku ḥulfaɣ s\nlaḥnana, d laman d tayri xarsum imi yi-teslufuy, tewwi-yi tnafa\nalmi id lewhi imensi id-ukiɣ. Ufiɣ-d iman-iw sufella ulemsir\nizimer. Tdel-iyi-d setti s wejlal n taḍuṭ i tettel ɣef sin, ḥulfaɣ-as\nd aẓayan almi ur zmireɣ ad qelbaɣ idis, setti awi-d kan ad ḥmuɣ.\nImi d-lliɣ allen-iw walaɣ llan merra, setti, jeddi, yemma, d\nweltma tamecṭuḥt teṭṭes deg dduḥ-is, ma d baba wlac-it lawannni, deg ṣaḥra i ixxedem. Sliɣ-d ttmeslayen fell-i ma ayi-dsekren neɣ ala. Jeddi yeqqar:\n-« Γul-it ur s-ssaxsay ara iḍes, anef-as ad d-yekker iman-is ».\nSetti teggul s werraw-is ad d-kreɣ, ur tebɣi ara ad gneɣ melba\nimensi. Tezra ar tagara ad laẓaɣ.\nDik kan luɛaɣ-ten-id, nniɣ-asen:\n-« Ur gineɣ ara, ukiɣ ». dɣa ṭreḍqen akk d taḍṣa.\ntluɛa-yi-d yemma tenna:\n-« Ayen I tugiḍ ad d-tekreḍ a mmi? ». Rriɣ-as-id:\n-« Ur zmireɣ ara ».\nJeɛrren merra ɣillen d aṭan i yuḍneɣ, yemma tuzzel-d ɣuri tennad:\n-« Cafuɛa-k a mmi, d acu ik-iqarḥen? ».\n-« Ulac d acu iyi-qarḥen, d ajlal-agi n ṭaḍuṭ iyi-ɛettben, kufreɣ\ndeg lḥamu, ur zmireɣ ad mḥiḥdeɣ, ẓẓay fell-i aṭas ». Dɣa rran-tt\nTesker-iyi-d yemma, tesɣam-iyi-d ɣef tdeggirt ɣer yidis\nn setti, ɣer yiri n lkanun. Tefka-yi-d ad ččaɣ tiɛesbanin teẓra\nḥemleɣ-tent aṭas. Ččiɣ almi rwiɣ, sdaɣ-tt dayen kan. Setti tsett\ntarkect s zzit aceku ur tesɛi ara tuɣmas akken ad tfeẓ, wiyaḍ yuɣ\nlḥal ččan yakan. Weltma tamecṭuḥt yellan deg dduḥ tekker-d\ntettsuɣ, ula d nettat telluẓ, truḥ yemma terfed-itt-id tefka-yas\nteṭṭeḍ. setti tekkes ijeqduren i deg nečča, tewwi-ten ɣer terkent\ntessared-iten, ma d weltma tameqrant iɣder-itt yiḍes, tekker\nyemma terra weltma tamectuḥ ɣer dduḥ, yellan iɛellaq deg\ntesga, terfed weltma tameqrant, tewwi-tt ɣer wusu-nsent yellan\ndeg tkanna. Setti tetthuzu lufan deg dduḥ ma d jeddi yesfalay i\nlmal ɣer lemdawed ad yeɛlef. Nesɛa aɣyul akk d tixsi d sin n\nwerraw-nsent d imecṭaḥ, arnu taɣaṭ. Yeddem-d jeddi izamarennni imecṭaḥ iɛzel-iten ɣer tegrurt aceku dayen rwan imi ṭḍen\nyakan yemma-tsen. Maca ur aɣ-fkin ara lehna s usebaɛbaɛ, dɣa\nyemmeɣ jeddi yesufeɣ-iten-id deg tegrurt, yewwi-ten-id ɣer\ntɣerɣart n wexxam, ttergigin am isaflawen, ziɣen d asemmiḍ i\nSiwa irrij id-yegran lkanun, tekker setti s adaynin tewwid iqermen terna-d isɣaren ireqqaqen s wayes ara d-tessiɣ times,\ntekkes inyen yellan ɣer yiri n lkanun wid teǧǧa yemma imi terra\naḍajin tessew-d aɣrum. Terra isɣaren ireqqaqen d imezwura, d\nnekk i yettsuḍun irrij-nni alami tuɣ deg-sen tmes, aḥeǧǧaǧu\nyettaweḍ ɣer sqef n wexxam, tefka-d tafat d ayen izaden.\nYemma tsexsi taftilt i yersen sufella u debdar ɣer yidis ikufan\naceku tella tmes tettak-d tafat, iwakken ad tcuḥ i teftilt. Jeddi\nyewwi-d yiwen izimer, nekk wwiɣ-d wayeḍ, nsers-iten deg\ntekwat yellan s nnig n lkanun akken ad seḥmun, dina daɣen I\nnttaǧa aḥbus i nrennu i tmes akken ad tecɛel aṭas, rnu tettaṭaf\nirrij ur ixetti ara zik . Amcic ur nezri ansi id-yeffeɣ almi it-waleɣ\nsufella n srir ɣer tama n yecbuyla, yettaẓ-d, yettaẓ-d, almi idyewweḍ ɣer tama n setti, dɣa tebda teslufuy-as, amcic iɛeǧb-as\nlḥal, yettnejbad, yettburuf deg iman-is, yemma tuɣal s azeṭṭa\ntzeṭ, nekk d jeddi nerra izamaren ɣer tegrurt, nuɣal-d s imeḍqannneɣ ɣer lkanun. Setti tenna i wemcic ad iruḥ s amḍiq-is, iruḥ\nyuli ɣer udekkan anda yuɣ tanumi. Teddem-d iẓdi d ṭaduṭ i\nteqerdec yakan akken ad tellem. Nettat tettezi iẓdi tettelem nekk\nsɛeddayaɣ-as tifḍirin n taduṭ. Jeddi yettel deg ubernus yeẓẓiẓin\nɣer lkanun,yeṭṭef aseffud deg ufus-is yesmentag times, yezuɣur\nyes aḥbus, yetturar s tergin, s yen yerra-yas cemma ɣer ddaw\nyiles, cwiṭ acemma isusef-d ɣer lkanun qrib yessexsi times. Setti\nulint-tt-id tjenniwin tɛeggeḍ fell-as, jeddi yečaḥ isers aseffud\n-« Wellah dɣa ma terna-yas!».\nIruḥ s ussu ikmumes meskin, setti tenna-yas :\n-« Wezzaf i tɛeṭleḍ ar tura ».\nYemma teɛkef taɛrurt-is deg ẓeḍwan, setti fsin ifassen-is deg\ntulma, uɣalent staɛfant, qiment-d ɣer lkanun grent-iyi d\nTignawt tesgemgum asemmiḍ igezzem lḥes ur yelli\nberra, teɣli-d tasmuḍi annect. Setti tḥemmel ayi-tesedhu, tettawi-\nyi-id timucuha, timeseɛraq, isefra-nni yeccuren d lemɛani. Jeddi\ntewwit tnafa, yeṭes yebda asxerxar as-tiniḍ d aɛejmi-nni\nyemezlen. Nekk iḍes yugi a yi-d-yas, aceku ṭṣeɣ tameddit n\nwass mi d wḍaɣ deg uɣarbaz. Cbiɣ win ittɛawazen uḍan,\nkmumseɣ, zedwaɣ ɣer irebbi n setti teslufu-yi, tkemmez-iyi deg\nuqarru, tezzuzun-iyi, as-tiniḍ d lufan-nni n dduḥ ula d winna\nmuḥal tefka-yas annect-a n tayri, aceku nekk tḥemmel-iyi aṭas\nyerna d aqcic n cuq ala nekk isɛen. Tayri n setti ɣer ɣuri tugar\ntin n yemma aceku ɣur-s i ufiɣ ayen bɣiɣ yerna ala nettat iyisedhuyen muḥal nuɣnaɣ anda tella, muḥal tesɣunza deg-i,\nxedmeɣ akken bɣiɣ. Maca muḥal tunef-iyi xedmeɣ tin n diri,\nmuḥal tɣul-yi deg wayen yelhan, axemem-is d uḥebbar-is yezga\nTimes truḥ texsi merra, siwa irrij id-yeqqimen di lkanun\nyemma tessaɣ taftilt yellan deg udebdar, tenneḍ tiɣerɣart akken\nad tizdig i uzekka-nni. Akken tfuk tunḍa terra timeslaḥt ɣer\ntekwat, tuɣal tefsi agus tɛelq-it sufella n ucacfal, tddem-d\nweltma tamectuḥ yellan teṭes deg dduḥ tewwi-tt yid-s ar tkanna\nanda tella yakan weltma tameqrant. Nekk teǧǧa-yi ɣer setti\naceku tezra yid-s i ganeɣ. Tekker setti s adekan teks-d iceṭṭiḍen,\ntessa-d deg tɣerɣart, ar yiri uẓeṭṭa ḍelqeɣ tinegnit, tdel-iyi-d,\ntuɣal terna-n ɣer yidis-iw tberk-d fell-i am afrux mi ara yezdel\nɣef temellalin. Nekk kmumseɣ tigecrar-iw wḍent-d s aččamariw. Uɣalaɣ sumteɣ afus n setti s wayes tḥers-iyi-d s idmaren-is.\nḤulfaɣ iman-iw ulac win yellan am nekk di ddunit, aceku\nḥemleɣ ad iliɣ ar yidis n setti. Tuɣal setti-nni ɣur tḥencaɣ tewwitt tnafa di cedda n ɛeggu, zriɣ tebɣa ad tgen zik, maca ɛekreɣ-tt\naceku ur yi-d-iris ara yiḍes.\nWwiɣ-d tafat s wudem sellaɣ ilmal s adaynin ittara ifaẓ,\nula d askerwec yerna-d, ayen yemḥaḥden sliɣ-as. Jeddi\nyettneqlab deg ussu yettargu, yesmermug am wegrud-nni\nyettrejrijen. Uɣaleɣ terkeb-iyi tugdi, ṭɛeɣ ɣer setti almi ɛeblaɣ\nad kecmeɣ s iciwi-is. Askerwec yegguma ad yekkes, s imal\nirennu s imal trennu tugdi, ɣilleɣ d imkerḍen tedduqes-d setti s\ntnafa tufa-yi-d werɛad ṭiseɣ, ckenṭḍaɣ deg-s, tewhem tenna-yi-d:\n-« Ayen aka ur teṭṭiseḍ ara ar tura ammi? Acu ik-iceɣben? ».\n-« Selleɣ i uskerwec a setti, ugadeɣ! ».\nDɣa teṭṭef-iyi tḥerṣ-iyi-d ɣer yedmaren-is tenna-d:\n-« Ur ttugad ammi, ur tufiḍ i yellan, d iɣerdayen i iteddun di\nsqef, yenɣaten usemmiḍ, yerna ur tufiḍ ara tagadeḍ ammi, ulac\nwin izemren ad yezger ẓẓarb n wexxam, win ara d-iɛeddin tilas\nyella ubeckiḍ n jeddi-k ».\nAkken sliɣ i wayen iyi-d tenna setti, tebra-yi tugdi. Cwiṭ\nacemma jeddi yuɣal yettnazaɛ, ɣilleɣ yuḍen, selleɣ ilḥes ɣer\nnnig udekkan, maca ḥṣiɣ yella dinna wemcic. Jeddi iheddar\nweḥd-s, ur fhimeɣ dacu i yeqqar, yettfeẓ imeslayen setti imi istesla terra-tt iteḍsa, yerna mi ara tettaḍsa, ur tezmir ara ad\nAsemmiḍ yesleblub, tignewt treɛed, aɣyul deg daynin\nyerraɛreɛ, yegr-d ajaɣiɣ-is, yesetma krent-d isnat ttrunt, nekk\nbedden yenẓaden uqarruy-iw, yeccarew weksum-iw, ṭɛaɣ ɣer\nsetti am uḍiḥan yerna skuṭfaɣt merra.yemma tsedhuy yesetma de\ntkanna iwakken ad uɣalent s iḍes. Tuɣal tegnewt tres, ters-d\ntalwit, maca ur teɛeṭel ara aceku nesla iwayen yeṭṭardqen ɣer\ntama n lkanun yerna jeddi iɛeggeḍ s wayen yesɛa:\n-« Ayaaa....! ».\nSetti tekker-d deg ussu, s tufɣa n laɛqel tecɛel taftilt,\nḍefreɣ-tt-id akken ula d nekk, nufa d jeddi ziɣ id-yeɣlin ɣef\numṭraḥ-is, taqerruyt-is tenta di lkanun cwi kan ulac irrij, siwa\niɣed id-yeqqimen , nrefd-it-id, yeḍfi marra wudem-is s\nwembuxen, aqerruy-is yeččur d iɣed, tewwi-t setti ɣer terkent\nanda ara yessired. Akken yebda tarda, iḥulfa i waman-nni d\nisemmaḍen mačči d kra, yerra-d urfan ɣef setti. D tinna qqaren:\n- « Ucen sfeqɛent yerẓaẓen yerra-d urfan ɣef yebẓiẓen ».\nYenṭaq jedi ɣer setti yenna:\n-« kra yekka yiḍ d nekk sewaleɣ-amin, tugiḍ a yi-d-terreḍ awal\nSetti tuɣal ɣer teḍṣa-nni-ines tenna-yas:\n-« A winna d buberrak ik-yeṭfen a yamɣar ».\nYessared jeddi s waman-nni ɣas akken semmeḍit,\nṭarḍiqent tuɣmas-is, iruḥ yuɣal s ussu iwaken a t-id-tuɣal\nterwiḥt. ma d setti ur tuɣal ara imi teẓra d lawan n tukra,\ntessared, tecɛel times, tessew lqahwa, d wamek i iɛeggeḍ uyaẓiḍ\ndeg taɛrict, dɣa kren-d ak imiren, maca nekk uɣaleɣ s ussu n\njeddi. Akken swan akk lqahwa, tluɛa-yi-d yemma akken ad dkreɣ ad heggiɣ iman-iw ad ruḥeɣ s aɣerbaz. Nekk ur bɣiɣ ara a\nd-kreɣ imi ur rwiɣ ara iḍes aceku ur ṭiseɣ kra yekka yiḍ, yernu\nugadeɣ ad ruheɣ ad yeɣli wass am yeḍelli-nni, ɣas akken\nxedmeɣ-d ciṭuḥ n tebɣest, ḥerkeɣ iman-iw deg ussu, walaɣ-d\nsetti teṭef afenǧal n laqhwa taberkant, neki riɣ-tt aṭas aceku\ntesnum-iyi-tt setti maca ttagadaɣ jeddi. Teqmec-iyi-d setti allenis, tekker tesbirciw ɣef lkanun, awaken ad-ɣum jeddi ur yi-dyettwali ara. Jeddi ur s yehwi ara lḥal imi tɣum akk lkanun\n-« kcem a lkanun, kcem!! ».\n-« D asemmiḍ a yamɣar ».\n-« Asemmiḍ ɣef madden akk mačči ala fell-am ».\nNekk yuɣ lḥal lqahwa tewweḍ s aɛebbuḍ-iw. Syen tekker setti\nterfed aderraɛ i tewwurt, tellit-id tenna:\n-« Ah a d ussan imellalen ».\n- « Dayemmi kra yekka yiḍ tignawt tesgemgum, ziɣ d adfel idyeɣlin ».\nUfgeɣ s lferḥ, uzleɣ ɣer wemnar n tewwurt, walaɣ ddunit akk d\ntamellalt, yessat akk wedfel, kseɣ aɣbel ruḥeɣ qbala ɣer wussu n\njeddi i ǧiɣ yeḥma, tetbeɛ-iyi-d setti terra-yi-d taduli tenna:\n-« Ṭṭes tura a mmi, kra yekka yiḍ ur iris cfer-ik ɣef gma-s,\nmelmi ik-yehwa kker-d, assa yefka-ti-d Rebbi ikec ad testaɛfuḍ\n». Dɣa ɣlint walen-iw iman-sent, iɣedr-iyi yiḍes.\nAcḥal yuɛar lḥif ? acḥal yuɛar laẓ win yeṭṭef ? d annect-a\ni yettḍeggiren amdan ad yexdem ayen ɣef ur yebni. d annect-a i\nyessawaḍen amdan ɣer lmuḥal maca llan wid yelluẓen sɛan\ntabɣest, zewren-d laɛqel ɣer sdat, qublen taswiɛit ɣas akken\nDda waɛli d imelliẓ, d yiwen wergaz yesɛan tirrugza d\nnniya maca nniya-s d tazurant. Yesɛa tabɣest d leslaḥ i si\nyettqabal taswiɛt n ddiq. Γas akken tudert-is akk d iɣeblan d\nuḥebbar, muḥal yemmazed ufus-is ɣer tukerḍa, imi taswiɛt-nni d\nlɛib ad d-yessukes yiwen i wayeḍ tukerḍa, neffun amdan-nni seg\ntaddert. Teḥres teswiɛt ɣef dda Waɛli mačči d kra, ilaq ad dyessiyes lqut-is. Dɣa yerfed aɛekkaz yettṣerrif, iteddu ɣef tudrin\nyessutur tin n Rebbi aceku yuɛar laẓ mi ara ad-yaweḍ s amnar n\nAdrar yettak-it i wayeḍ, yelḥa I yiṭij d lahwa, yelḥa i\nweẓɣal d usemmiḍ, yelḥa deg wass yelḥa deg yiḍ. Yal taswiɛt\nyemmuger-itt akken tella, telha neɣ diri-tt. Abrid ɣezzif ulac win\nara t-iqeḍɛen, tizi mi yefel ad d-ban tayeḍ maca muḥal yefcel,\nyessaram ad yali fell-as wass.\nAs n 12 yennayer, imelliẓ yewweḍ tameddit n wass ɣer\nyiwet n taddert ideflawen maca aggaḍ-is yella-d s tmara, aceku d\nlawan n tegrest. Ass-nni yeqers-d, ugeffur macci d kra, yuɣal\nadfel iɣelli-d d icelliqen, asemmiḍ yesɛa tisuqas, imelliẓ iteddu\nḥafi ur yersi kra i yidaren-is, yerẓa-t usemmiḍ d uqarrif rnu laẓ.\nYeḥṣel anda ara yer? Anda ara yesdari aqaruy-is?\nyettḍeggir iman-is s tmara almi yewweḍ ɣer tlemmast n taddert,\nanda sɛan tajmaɛt, dɣa yekcem ɣer daxel yedduri s daw n\nwesqif-is. ṭlam iruḥ ad d-yeɣli, imezdaɣ n taddert-nni kecmen\nakk s ixxamen di cedda n usemmiḍ, arnu adfel yegzem tikli.\nimelliẓ ur d-yufi ḥed deg webrid-is ad t-yesteqsi neɣ ad\nyetḥennec ɣur-s.Yemttuttel deg ubernus-is yeṭṭes deg tesga n\nAss umenzu n yennayer imdanen n taddert ttgen-d\nimensi am laɛwayed, seksu s iyuẓaḍ. ttawin-asent itwelliyinnsen maca llan wid id-yessufuɣen tarbuyt ɣer tejmaɛt n taddert.\nIhi am laɛwayed ilmeẓyen fɣen-d ɣer tejmaɛt, ur kcimen ara ɣer\ndaxel aceku imi muqlen, xuylen kra ɣer s ddaw n wesqif, ur\nyemḥaḥed, ur d-imeslay…!kukran ula at-laɛin, neɣ at-qarben,\nsusmen kan qqimen txemimen amek ara s xedmen ? Cwiṭ acema\nata iteddu-d yiwen wemdan, yelsa-d atabani d tbernust d\nimellalen, yezzuɣer-d arkasen, yettruzu-d asalu s tmara, yewwid yid-s tarbut.\niban d imensi ara d-yessufaɣ, ula d ilmeẓyen-nni d imensi ahat\nittrajun, fell-as id-fɣen, aceku win ara d-yefɣen ass am ass-nni\nyessuli laḥsab-is yufa-yas-d tifrat. Lḥaǧ Mussa yassaweḍ-d ɣer\n-«Azul fell-awen a tarwa».\n-« Azul a Dda Lḥaǧ Mussa ».\n-« Ayen akka ur tekcimem ara ɣer wesqif, neɣ yahwayawen\nusemmiḍ-agi ? ».\nIlmeẓyen ur ten-id-yuli wawal, gugmen. Lḥaǧ Mussa ur tenyeḥris ara, yesres lǧefna id-yewwi, iqareb ɣer daxel n wesqif ad\niwali d acu yellan daxel! Yefka tamezzuɣt-is, nɣan akk lḥes dɣa\nyesla i wayen yettnazaɛen deg teɣmart n wesqif. Iqareb ɣur-s,\ndeg ufus-is taftilt, iban-as-d d amdan i yeṭsen dinna. Iluɛa-t lḥaǧ\nMussa yessakit-id deg tnafa:\n-« Azul fell-ak ɣer taddert-agi neɣ! ».\nImelliẓ yejmaɛ-d iman-is deg lqaɛa, s tmara id-yessufaɣ awal\n-« Azul agma ».\nDɣa lḥaǧ Mussa imi yesla i wawal id-yefɣen seg imi n imelliẓnni, yerna s tmara id-yessufaɣ awal deg usemmiḍ, iɣaḍ-it yennayas:\n-«Ansi id-usiḍ albaraka?».\n-« Nekk usiɣ-d s lebɛid, lqaɛa d ussu-yiw, igenni d taduli-iw,\nrebbi yettwali-d ».\nDin kan lḥaǧ Mussa trejf-d tasa-s fell-as. D Rebbi it-id-iwelhen\nɣer dinna, imi leqbayel deg leɛwayed-nsen ttgen aka, sufuɣen\ntarbut i yinebgi n Rebbi, naɣ ttawin-t s axxam iwakken ad yečč.\nLḥaǧ Mussa d yiwen wemdan yelhan atas, yeččur wul-is\nd lxir, arnu d win yesɛan cci imi ahat d annect-a it-yeǧǧan\niheddar tafenṭazit. Yemmaɣ ɣer tarbut-nni id-yewwi ɣer tejmaɛt,\niqareb-it i yimelliẓ ɣer sdat-s, imelliẓ quren iɣesmaren-is ur\nyezmir ad ifeẓ deg cedda usemmiḍ, s yen inced-d akk ilmeẓyen\nyellan din akken ad ččen. Yekkar Lḥaǧ Mussa ad iruḥ, yesuter i\nyelmeẓyen ad as-rren tarbut s axxam melmi i tekfa, syen iluɛa\n-« kker fell-ak ad tedduḍ yid-i s axxam-iw albaraka, ad tenseḍ\niḍ-agi, ad teččeḍ ad tesweḍ, yerna aqla-k tbezgeḍ akk, ad\ntessekweḍ iceṭṭiḍen-ik, azekka rray aseɛdi ad t-id-yefk Rebbi ».\nImelliẓ yeqbel laɛraḍa n Lḥaǧ Mussa. Yedda s axxam-is,\nyečča yeswa, yeṭes.\nAzekka-nni sbaḥ yekker-d zik,yeẓul lefjer. Lḥaǧ mussa d\ntmeṭṭut-is slan-as-d mi d-yekker, dɣa kkren-d ula d nutni. ẓulen\nsewwen-d lqahwa, sawlen-as i yimelliẓ yusa-d, swan lwaḥid.Mi\nifuk imelliẓ yedem-d taculiṭ-is yerrat ɣer weɛrur-is, yenṭeq ɣer\nLḥaǧ Mussa yenna:\n-« Awen-ibarek Rebbi a yaxxam n lxir, awen-id-yer rebbi deg\nccan-is, ǧiɣ-awen lahna». Yenna-yas Lḥaǧ Mussa:\n-« Anda aka ara truḥeḍ albaraka? Yella anwa tesɛiḍ ad truḥeḍ\n-« Ad ruḥeɣ ami, ur bɣiɣ ara ad aẓayeɣ fell-awen, ahat mazal\nami lmumnin aka am kunwi ».\nLḥaǧ Mussa yegguma as-iserraḥ, iger-d limin ur iruḥ, iɣaḍ-it\ndayen kan, yerna iberdan reglen merra, aceku aṭas n wedfel i\nyewten deg yiḍ-ni, werɛad yerriẓ usalu. Imelliẓ ur yezmir ara ad\nyerreẓ asalu weḥd-s, yegra-yas-d kan ad yeqqim, dɣa yesres\ntaculiṭ-is, yuɣ-as awal i Lḥaǧ Mussa. Deg ass-nni yuɣal Imelliẓ\nd yiwen ger twacult n Lḥaǧ Mussa.\nTawriqt n Imelliẓ tuli-d, imi yesɛa amḍiq-is ger twacult n\nwemdan-agi lɛali. Lḥaǧ Mussa yesɛa tameṭṭut d sin n warraw-is,\ntawacult-agi tettɛici deg teswiɛt i gerzen, ur ten-ixuṣ kra.\nƐeddan wussan, imelliẓ yufa-d iman-is yesɛa amḍiq ger\ntwacult-nni, ḥemlen-t aṭas xersum arraw n lḥaǧ Mussa aceku\niteddu-yasen deg lebɣi. Maca akken yebɣu yili, yettḥulfu i\nyiman-is d aberrani, d taɛkemt meqqren ɣef twacult. Dɣa iruḥ\nyessuter deg lḥaǧ Mussa ad as-d-ifek ayen i deg ara yedhu,\nyerna ad-yesiyes lqut-is, yesuter ad as-yesken tafarka-s iwaken\nad as-tt-yefres. Lḥaǧ mussa yehwa-yas aṭas wayen is-d-yenna\nmaca ur yeḍmiɛ ara deg-s ad yexdem. Yettwali-t d lmendad i\nwarraw-is, ḥemlen-t farḥen yes maca yedda-yas ilebɣi.\nYebda Imelliẓ lxedma di tferka n lḥaǧ Mussa, yal ṣbaḥ asheggin aɛwin ara yawi. Arraw n Lḥaǧ Mussa, ulac ad-kecmen ur\nd-steqsayen ara ɣef Imelliẓ, ma ulac akk, ad ṭfen abrid ɣur-s,\nanda yebɣu yili ad t-awḍen. Netta diɣ iferraḥ mi ara ten-id-iwali,\nyetturar yid-sen, setten lwaḥid aɛwin-nni i yettawi yid-s.\nAnnect-a merra, tameṭṭut Lḥaǧ Mussa ur s-yehwi ara lḥal\naceku am akken yekkes-as arraw-is, am akken ḥemlen-t aktar n\nyemma-tsen. Iyur-itt cciṭan, isexreb-as tirga. Teɛreḍ ad tecetki i\nwergaz-is maca tugad aceku iḥemmel imelliẓ arnu ur s-dyessukes ara ayen n diri. Tezra ur s-d-yettaɣ ara lza. Amek ara\ntexdem nettat yeɛyan deg melliẓ? Akken qqaren at zik:\n-« Inebgi n yiwen wass d afessas, wis sin d amessas, wis tlata\nrfed aɛekkaz ddu fell-as ».\nAm laɛwayed, tekker-d zik iwakken as-theggi aɛwin,texdem-as\nɣer daxel ssem. Imelliẓ yekker-d yerfed aɛwin-is ɣer weɛrur-is\niruḥ, yewweḍ ɣer lmelk, iɛellaq-it ɣer ṭejra, yebda ixeddem.\nCwiṭ acemma, yesla i warrac-nni wḍen-d, luɛant-id s lebɛid:\n-« Rebbi ad iɛin a Dda Waɛli ».\n-« Εeslama-nwen a yarraw-iw ». Yiwen deg warrac-nni yelluẓ,\n-« A lluẓaɣ, bɣiɣ ad ččaɣ ».\n-« Ruḥ ammi atan waɛwin iɛellaq ɣer ufurek n tzemurt ».\nAqcic yuzel isers-d aɛwin, yenna:\n-« Iyaɣ ad teččeḍ yid-i »\n-« Ečč kan a mmi s tezmert-ik, nekk ur luẓeɣ ara ».\nYemmaɣ weqcic yečča almi yerwa.\nAss iteddu , d azal, tameṭṭut txaq ɣef warraw-is, maci d\nlaɛwayed ttɛeṭṭilen annect-a. Din kan teqlalaḥ-d tasa-s, temektad d akken ttruḥun ɣer imelliẓ yernu tetten lqut-is. Tekker fell-as\ntruḥ, tewwi abrid ur teɛqil almi tewweḍ ɣer dinna tufa mmi-s\ndeg rebbi imelliẓ yeṭef-it yettru fell-as, terna ula d nettat teɣli\nɣaf mmi-s tettru, tettmeǧid, tettsuɣu tekkat deg yedmaren-is,\nteqlalaḥ, d mmi-s uɛebbuḍ-is i tenɣa. Imelliẓ, tdewwar yes\nddunit ur yeẓri d acu ara yexdem? Yugad ad yenneḥcam ɣer\nLḥaǧ Mussa, yerfed aqaruy-is ɣer igenni yenna:\n-« A Rebbi ɛzizen ur yittḥeccim ara, deg-k iṭfeɣ, ɣer ɣur-k tifrat,\nwin ixedmen ayen n diri ad yemlil yid-s, ɛennaɣen ɣur-k gas-d\nttawil i weqcic-agi ».\nUr d-ifuk ara Imelliẓ ddeɛa-s, yewed-d yiwen wemYar,\nibed ɣer uqaruy n waqcic-nni yemmuten, yenṭaq wemYar yenna:\n-« Amenyaf, amenyaf, win ixedmen kra ad t-yaf, aqcic yeɣli-d\ndeg tesraft, win itt-yundin d yemma-s ».\nYefaɣ-iten akk laɛqel, gugmen merra. Yuɣal wemYar yenna:\n-« Nekk am Imelliẓ yebɛed wansa id-ruḥaɣ, win iyi-d-iceyɛen ur\nt-id-qaraɣ, keč a yimelliẓ d ayen yelhan ik-budaɣ, kem a\ntameṭṭut yelha yisaɣ, d lawan tura ad nedheɣ aqcic ad yekker,\nnekk ad ruḥeɣ ».\nAmYar iruḥ aqcic yekker-d, ferḥen merra. Nutni fren tidett ɣef\nLḥaǧ Mussa, ur yeɛlim ara s wayen yeḍran d mmi-s, ur bɣin ara\nad xedmen cwal ger-as d tameṭṭut-is. Nettat tɛuhed imelliẓ ad ṭṣṣer deg wexxam-is, ad t-ɛuz am netta am warraw-is d wergazis, aceku yeṣṣer-it.\nDeg tedyant-nni , imelliẓ gran-as-d wussan yelhan, yuɣal\nyezweg yeɛa-d derya, yettɛic yid-sen tudert zeddigen.\nAcḥal yuɛer mi ara k-tt-awin yemdanen d imi, yerna deg\nwayen ur texdimeḍ ara. Acḥal yuɛer imi ara k-d-swejden tawaɣit\nɣef ur tebniḍ ara. Aka id tudert, yal taɣawsa di ddunit yefka-yass Rebbi amsaɛef, am tizeɣzeɣt d tidet, lferḥ d lqarḥ, taḍsa d\nimeṭṭi...atg maca ur yettdum ara wayen d diri, dima d ayen n\nlɛali i irebḥen ɣer tagara. Akken yebɣu idum lbaṭel, yiwen wass\nad iruḥ, ad yettwattu, ad d-beggen tidet udem unṣib, ad d-teflali\nam yiṭij ur yezmir ḥed ad tt-iɣum. Tafat-is ad teḍwi adrar aẓaɣar,\nṣeḥra d lebḥar, akken yeqar yenzi : « akken yebɣu yeḥmel\nwasif, idɣaɣen-is zgan reṣṣan ». Win izerɛen kra at-yemger, d\nlxir neɣ dayen nniḍen. Ula deg nurar imi ara serwaten, sizdigen\nnaɛma, ferrun lḥeb ɣef alim. Ala tidet id-yettgrayen ɣer tagara,\nɣas qerriḥet neɣ ẓayet.\nQasi, d yiwen wergaz id-ilulen deg yiwet n taddert ger\ntudrin n leqbayel, yettidir ger imezdaɣ-is, yetturebba-d s\nteqbaylit-is s yedles-is, yettumɣur ger imawlan-is d ddarya n\nleɛmum-is aceku netta d awḥid, ala netta isɛan imawlan-is. Asmi\nyelḥeq d aterras, yezweǧ lak d yiwet n teqcict i wumi qaren\nWiza. Qublen ddunit akken tella, yal taɛkemt buben-tt, ṣebren i\nyal lmaḥna. Xedmen tamurt, sasayen-d amɛic-nsen n yal ass,\nqublen lḥif d laẓ s tebɣest. Muḥal muden afus-nsen i wayeḍ, neɣ\ngren afus deg ulac, begnen-d udem azedgan ɣer lɣaci, snen-ten\nd arraw n leḥlal, d wid yattaṭafen deg lḥerman-nsen.\nQasi yesɛa-d tlata n teḥdayin lak d Wiza. Tamenzut d\nWerdiya, talemmast d Farruǧa, ma d tamezyant d Juhra.\nIḥemmel-itent aṭas baba-tsent, yefka-yasent azal d ameqran, ɣurs d nutenti id kulec, muḥal yesnuɣni-tent, neɣ yexdem meḥyaf\nger-asent. Ixeddem iḍ d wass, iwakken ur tent-yettxaṣa kra,\niwakken ad d-krent deg nnif d lḥerma, ad sɛunt amḍiq deg\ntmetti, atent-id-ttmektayen medden deg ayen yelhan. Yettwali\nɣer sdat, ass-mi ara d-afent iman-nsent waḥd-nsent, injar-asent\nabrid n tafat d talwit, iga-yasent tilisa, yesɣar-itent deg laɛwayed\nn lejdud. Tamuɣli-s truḥ s lebɛid, yezra kra n win izerɛen kra atyemgar. Qasi abrid-is zeddig, lxedma-s tebna ɣef tidet aceku\ntidet yiwet kan, ulac tikerkas, akken qaren : « Daw webrid, nig\nwebrid u laqrar d abrid ». Abrid n tidet d win yesufuɣen, d win\nyettdumun maca bab n tidet, yezga zzin-as-d iɛewwiqen d\nDdunit tettɣuru, imi Qasi ur iḥedder ara i wayen yezreɛ\nad yemɣi aceku tusa-d lmut tewwi-t deg laɛmer-is 24 iseggasen.\nYeǧǧa-d tameṭṭut-is d yessi-is d tigujilin, tamenzut tesɛa 10\niseggasen, talemmast tesɛa 07 iseggasen, tis tlata neɣ tameẓyant\ndeg-sent tesɛa 05 iseggasen. Wiza d tameṭṭut d wawal, terfed\nayen yeǧǧa wegraz-is, tedda deg webri-is. Deg lxedma-s s\naxxam-is, ur tesɛi tufɣa mebla taluft, ulac win ara tt-id-ibedren\ndeg yir awal, ttawin-tt d amedya, yemut wergaz-is yeǧǧa-d\nwayeḍ, tebrek ɣef yessi-s, teḍmen-asent amɛic-nsent, ur tessuter\nyiwen. Tɛuhed argaz-is ad teqqim ɣef yessi-s alama temmut.\nTeḥres agus, tcemmar iɣalen-is, tettkel ɣef Rebbi d derɛ-is.\nBaba-tsent ur sent-id-yeǧǧi ḥed ala ɛemmen-sent Ḥmed i\nyettqabalen tawacul-is s lḥif ur yeqḍiɛ ara maca yettɛawan\ntawacult n gma-s s wayen yezmer, yettak-asent ayen imi iweɛɛa.\nTiqcicin-agi ḥemlent ɛemmen-sent aṭas aceku ttwalint-tt deg\nwemḍiq n baba-tsent,kkrent-d ger warraw n ɛemmen-sent, am\nakken d atmaten n tɛebbuṭ.\nḤmed yettuɣal s lmendad i yessi-s n gma-s akken iwata,\nd netta i sent-iqeṭṭun, i sent ittaǧwen. Yal leɛwacer yettenfaqasent, i tekkes ɣef wul-nsent lxiq, itekkes i warraw-is, yettak i\nyessi-s n gma-s, awi-d kan ad tent-iwali ferḥent.\nUssan zerben ruḥen, almi semden acḥal d aseggas,\ntiḥdayin mdent, Werdiya d tamenzut wḍen-tt-id i zwaǧ. Wiza\ntinna akken iɛawzen uḍan, tinna yelḥan ḥafi i wegris d usemmiḍ,\ntinna yeṣren yal lɛib s tfawet...atg, yewweḍ-d wass ur tesɛedda\nara rray-is sdat n win ulews-is, d Ḥmed i yuɣalen deg wemkan\nWerdiya tezweǧ deg taddert-is, axxam-is amaynut , am\naxxam n baba-s aceku ula d nutni d imdanen n lɛali, d wid\nyesɛan nnif d lḥerma, teɛdel d wergaz-is, akken qaren yufa\nwezduz afus-is maca xas tettidir deg wexxam n wergz-is, ur\nteǧǧi ara yemma-s d yessetma-s d warraw n ɛemmi-s, tettḥebbirasen, tuḍen aɣbel-nsen aceku d nettat id tameqrant deg wexxam,\nd nettat i wumi tḥekku yemma-s lbaḍna-as, yid-s id-temɛawan\ntaɛkemt, akken i ttrunt akken i ḍsant.\nWiza muḥal yesseɣfel-itt zman, muḥal tettwakellex,\nteḥrec, tettfaq i nda imi ara tekkat. Ayen yellan twalat, ala ayen\niwumi tɛemed, akken s tenna tixsi : « Ulama kessaɣ zelmaɣ ».\nTamuḥqranit tessawaḍ amdan ɣer lmuḥal, tesegririb-it,\ntessawaḍ-it ad yesexreb tudert n yemdanen nniḍen, ur ttqilin\nyiwen, gellun ula s igujilen, iwakken kan ad awḍen s iswi.\nSewjaden-as-d tixeftin, iwakken as-rẓen afud, a tt-smesxen ad\nd-snulfun deg-s ayen ur nelli. Wigi d wid iḥemlen ad swen\nidamen n wiyaḍ, dwid yettcebbiḥen lɛar, leqmen leḥlal s leḥram,\nd wid yeffeɣ nnif yezdeɣ-iten uɣilif, d wid ileḥḥun ɣef uɛebbuḍ\nam izerman, bɣan ad werten ayen id-yeǧǧa Qasi, at-ksen i yessis d tmeṭṭut-is. Yal wa ansa id-yejgugel, ihi xas leḥriṣ id-yellan\nfell-as muḥal tenna zant neɣ rɣant, terra kan ɣer daxel teqqim, ur\ntebɣi ara ad d-tefḍeḥ taluft, teẓra tasusmi tugar leqḍeɛ, d leɛqel i\nWiza teṭṭef-d tama n ijehliyen-agi yebɣan ad tt-ḥecmen.\nWalan d akken tameṭṭut-agi i qeṣden mačči d menwala,\ntesxerbasen lewhi, tessufaɣ-asen tirga mxalfa maca leḥriṣ yezga\nfell-as, yal ass d acu n sebba ara s-d-afen, ula d alews-is Ḥmed\nḥeqren-t, ur yesɛi win i ɣer isenneḍ. Wiza ɣas akken weḥd-s,\nteggul ur yewwi yiwen tamurt n wergaz-is, d Ḥmed i yesɛan\nazref ad tt-yawi.\nTaluft tleḥḥu tettezi-d deg wass ɣer wass, wid ara ttyefrun ur d-giren ara iman-nsen akken ad jebren iɣisi. Walan\nmerra tizeɣzeɣt iɛeddan ɣef Wiza, Ḥmed ur yezmir ad yexdem\nkra weḥd-s mgal taddert, dduklen merra i lbaṭel, win imi zin ad\nt-ḍfin, ayen id-yenna uqerruy-nsen at-xedmen. Ulac aḥezzeb,\nulac leḥya. Ḥerṣen tameṭṭut-agi ɣer lḥiḍ, akken iswi-nsen ad tawḍen. Yesderɣel-iten uɛebbuḍ-nsen, yewwi-ten deg yir abrid.\nDdunit ur yezmir ḥed ad tt-yeqḍeɛ, tidet ur yessaweḍ yiwen ad\ntt-yeffer, ɣef waya annect tebɣu tḍul tudert n wemdan amesbaṭli,\nulaqrar-is d lfani, ulaqrar tidet ad d-teflali.\nAss-nni d amenzu n tefsut, ifrax cennun yal wa s ṣṣut-is,\niṭij urɛad d-yuli, tafat tefrari teḍal-d deg cqayeq. Wiza tekker-d,\nteẓul ṣbaḥ, akken tekfa taẓllit tedɛa s lxir, tessuter deg rebbi attid-yerẓaq nettat d yessi-s aceku imir taswiɛt ur tesefraḥ ara,\nimdanen akk nḥafen. As-d-yer ttar deg iɛdawen-is, ad biɛden\nfell-as, tedɛa i yessi-s ad sɛunt zhar, ad mlilent d darya n laḥlal\nara sent-iḍemnen tudert yelhan. S yen tekker tecɛel times, terra\ntaṣfayt ad d-tessew lqahwa. Truḥ ad d-tessaki yessi-s aceku ilaq\nad d-krent zik akken iqaren.\n«as amenzu n tefsut ilaq imdanen akk ad kkren zik». Ad qablen\ntefsut iwakken ad yekker zhar-nsen. Yessi-s ɛegzent ad d-krent,\ndɣa tenna :\n-« Kremt a yessi d lawan, assa d amenzu n tefsut ».\nFerruǧa d Juhra, ttnejbadent urɛad ur d-ukint si tnafa\nTuɣal tluɛa-tent i tikelt nniḍen\n-« Ferruǧ Juhra, kremt a yess-i , akken ad yekker ssaɛd-nkent ».\nTiḥdayin ukint, qiment-d deg ussu, luɛant yemma-tsent :\n-« Azul a yemma ! »\n-« Azul a yessi ɛzizen, taṣebḥit tamerbuḥt ncallah a dig Rebbi\nass-a ad-yeglu s ssaɛd,ad tewḍemt akk lebɣi n wulawen-nkent,\nad ibaɛed fell-akent yir taswiɛt, akent-yemnaɛ deg ayen yuɛren,\nakent-yeg Rebbi am tzizwa, ad temgremt ayen yelhan, akentyeṣṣar Rebbi ncallah ».\nTiḥdayin nant :\n-« Amin a yemma ɛzizen ».\nAcḥal tecbaḥ tefsut s izeǧǧigen. Tignawt teṣfa ulac\nacemma usigna, iṭij yezmumeg-d ad d-yali. Ferruǧa d Juhra lsant\ntiksiwin-nsent, swant lqahwa, qaɛdent axxam-nsent. Wiza\nteffeɣ-d ɣer wefrag, temuqel tignawt tenna :\n-« Ass-a ad ruḥeɣ ad d-megraɣ taɣeddiwt, ad d-xedmaɣ imensi\nn tefsut ».\nTluɛa yelli-s tenna :\n-« A Ferruǧa... ».\n-« Anɛam a yemma, d acu ? ».\n-« Ad truḥeḍ a yelli s axxam n nana-m Werdiya, as-tiniḍ ad druḥ temeddit ad ttečč imensi, yerna ad tnes ɣur-neɣ imi d\namenzu n tefsut ».\n-« Yirbaḥ a yemma, ad fakeɣ kan tarda iceṭṭiḍen-agi a tenfesreɣ i takawt, ad ruḥeɣ nekk d Juhra ». Wiza tefraḥ aṭas s\nyessi-s imi ur txab ara ttrebga-s.\nTaffeɣ Wiza deg wexxam, tuɣ abrid srid ɣer tebḥirt\nakken ad d-tekkes taɣeddiwt, s wayes ara d-teg imensi. Tibḥirt\nmači d tin ibaɛden ɣef taddert. Tewwi yid-s taqabact d wemrar.\nTeffeɣ s nniya-s, s wul zeddigen am waman, teqṣed taluft-is.\nTeǧǧel d tilemzit maca muḥal ibder-itt-id yiwen deg yir\nameslay, tettedu s lqis, tessen anda ara tsers iḍarren-is, imezdaɣ\nn taddert-is snen-tt d tameṭṭut d wawal maca llan yemdanen ittiɛusen, yeṭṭuqet uwehhi fell-as, anda tebɣu truḥ sbedden win itt-\nyeṭṭafaren, bɣan ad d-snulfun deg-s ayen ur nelli, iɛdawen n\nYella Belqasem d Rabaḥ d imdukal, Belqasem d ṭamen n\ntaddert. Rabaḥ d yiwen yesɛan tazmert, cci d sebɛa yergazen, ɣef\naya i t-ttqadaren medden, yerna ttageden-t, ma yenna-d awal\niɛedda. D tagi id ddunit, win iweɛɛan wayeḍ at-yečč. Γas llan\nwid iwalan lbaṭel iɛeddan ɣef tmeṭṭut-agi, rran iman-nsen kra ur\nyelli aceku wlac win izemren ad-yessaɛli awal sdat yemcumenagi, wlac win izemren ad yekkes lɣiḍ iwayeḍ, ur ttwalin ur\nsellen. Tiyita is-iḥussen ala win it-ḥuza, ala Wiza d Ḥmed i\nyezran i ten-yuɣen. Yal ass d amennuɣ yid-sen, d wigi i yebɣan\nad snegren Qasi ad ččen lḥeq n yessi-s di ddunit.\nTekcem Wiza ɣer tebḥirt-is ad d-temger taɣeddiwt.\nTiseɣlit teǧǧa-tt telli imi tekcem aceku tezra ur tettɛeṭṭil ara ad\nd-teffeɣ, d aggaḍ d tuɣalin. Belqasem d Rabaḥ swejden-d\ntawaɣit, ruḥen wwin-d yiwen ger warraw n Rabaḥ, selsen-as\nlebsa n lqayed, skecmen-t ɣer tebḥirt anda tella Wiza maca ur\nten-id-wala ara. Fren-t rrif ucekrid, rran fell-as tiṣeḍwa uzemmur\nakk d yesɣaren. Weṣṣan-t, melmi iwala Wiza teffeɣ-d deg\ntebḥirt, tebda-d abrid s tikli, ad-yali aɣalad ad d-yeffeɣ ad iruḥ\nsrid ɣer uɛudiw is-d-wwin, ad t-yaf yettwaqen ɣer usefreg ddaw\nwebrid. As-d-yebru, ad yali fell-as, dɣa melmi i yesla i usuɣu ad\nBelqasem d Rabaḥ sawlen i kra n yemdanen akken ad\nilin d inigann lbaṭel, yerna imdanen-agi qerben aṭas Wiza. Gerasen yella wemɣar n yelli-s, akk d wergaz n telwest-is. Akken dwḍen ɣer tiɣilt anda ḥemlen medden ad qqimen aceku tweɛɛa,\nneṭqen-d yemdanen-nni nnan :\n-« Ayen iɣ-d-sawlem ».\n-« Qimat kan tessusmem. Xezret ɣer tebḥirt n Qasi ». i yenna\nBelqasem. Tamuɣli-nsen treṣṣa ɣer dinna.\nWiza tekfa, tesmed-d ayen s wayes ara texdem imensi n\ntefsut. Tesdukel-it d aɛemmur trefd-it ɣef uqary-is, teffeɣ-d deg\ntmazirt, temdel tiseɣlit, tuɣ abrid s axxam-is maca imdanen is-dyesɣamen, ɛusen-tt-id. Ur Tewwiḍ ara s axxam imi walan\namdan yeffeɣ-d deg tmazirt n Qasi, yezreb ɣer uɛudiw-is irkebit. Dɣa belqasem yebda yettsuɣu :\n-« Arju dinna a cmata ».\nSekren tiɛeggiṭ mačči d kra. Netta yerkeb aɛudiw yerwel am\nlebreq, imezdaɣ n taddert ttemsazalen ad ẓren d acu iyellan.\nWiza quren-t tgecrar-is, teḥṣa d nettat i wumi itt-undin.\nRabaḥ yenna :\n-« Anaɣ twalam s wallen-nwen tura ?».\nInigan umnen ur uminen ! Umnen aceku walan Wiza teffeɣ-d\ndeg tmazirt, s yen yeffeɣ-d wergaz deffir-s. si tama nniḍen ur\numinen ara aceku snen Wiza muḥal texdem tid icemten.\nBelqasem d Rabaḥ uzlen ɣer Wiza ttsuɣun fell-as :\n-« Anwa wihin ? ».\nWiza twala zzin-as-d akk wid is-yettilin, llan dinna ger\nBelqasem d Rabaḥ, s yen tenna :\n-« Anida-t ? Acu tebɣam akka ad-tesnulfum deg-i ? ». Nettat ur\ntufiḍ i twala.\nYuɣal Rabaḥ Yenna :\n-« Terriḍ iman-im ur teẓriḍ kra, ur d-terriḍ ara s lmendad ? ».\nWiza iẓri-s yuzzel d laɛwanṣar, tettsuɣu ur tesɛi hed ara ttiḥuden, ur yelli anda ara tecetki. Tessuter deg Rebbi akken as-dibeggen tidet, as-d-yaɣ lza s ufus-is, ad d-banen wigi is-dyesɣamen.\nBelqasem yeggul ad d-yejmaɛ taddert aceku d netta i d\nṭamen. Rran-d akk i teɣri, ameqran amecṭuḥ. Belqasem iṣella-d\nɣef nbi yenna :\n-« Ufiɣ-d tameṭṭut n Qasi deg tmazirt tuker-d tayaẓiṭ, yerna llan\ninigan aten-ah dagi ger-aneɣ ! ».\nZik-nni imi ara d-bedren tayaẓiṭ deg tejmaɛt neɣ deg\nwegraw, tcud ɣer lḥerma n wemdan, dagi am akken wiza tekkes\nlḥerma ɣef yiman-is d tin n wergaz-is d wid akk is-yettilin.\nSersen akk iqarray-nsen deg tejmaɛt, neḥcamen wid is-yettilin ur\nzmiren ad d-neṭqen maca Ḥmed yenna :\n-« Ayagi d lekdeb, wellah ma yella wannect-agi ».\nUɣalen neṭqen-d wiyaḍ nnan-d :\n-« Amek akka d lekdeb, inigan llan dagi, walan s wallen-nsen\nyerna ttilin-as i tmeṭṭut-agi ».\nFuken lehdur, taddert akk tbed ɣef yiwen wawal, d akken Wiza\nad tt-sufɣen deg taddert.\nWiza dayen ḥudent-as, tewweḍ tyerza s aḥdid, ur tufiḍ\nid-yeqqimen.lexbar yuɣ taddert am lebreq, ulac win ur nesli ara\ns tedyant is yeḍran i tmeṭṭut-agi. Teddem yessi-s, Ferruǧa d\nJuhra, truḥ terwel, tettedu tettmeǧid, tessawal i win ara yrun. Ma\nd yelli-s Werdiya ur yura Rebbi ad tečč imensi deg wexxamnsen i tikelt tanegarut. Zzin-asent yeɛdawen rran-asent tafsut d\nAkken tesla Werdiya s wayen yeḍran i yemma-s d\nyessetma-s, teẓra ansi is-d-tekka tyita. Tuɣ-d abrid s tazla s\naxxam-nsen ɣur yemma-s maca tufa-d axxam d ilem, yiwen ur\nyelli. Tebda tettsuɣu ula d nettat ɣef lbaṭel iɛeddan fell-asent.\nYekcem ɛemmi-s ɣer ɣur-s, yufa-tt tettru, yerna ula d netta\nyettru yid-s. yenna-yas :\n-« Ur ttru ara a yelli, tuṭfa deg Rebbi, xas henni iman-im truḥeḍ\ns axxam-im, d winna kan ara m-idumen. Ma d tamsalt n yemmam d yessetma-m, ur ttxedem ara d aɣbel, d nekk ara d-yelhin\nyid-s, wagi d ceɣl-iw ».\nWerdiya tuɣal s axxam-is s lejrḥ d ameqran. Ḥmed yemdel-d\ntiwwura n wexxam n gma-s, iruḥ yeberdaɛ aɛudiw-is, yeḍfer\ntameṭṭut n gma-s d yessi-s, iqḍeɛ-itent ɣer wasif, yufa-tent ttrunt\nttmeǧident, ur ẓrint anda ara rent. Akken yeweḍ ɣer-sent, yers-d\nɣef uɛudiw-is, iḥell-itent, yekkes-asent aɣbel d uɣilif, s yen\nyesserkeb yessi-s n gma-s sufella uɛudiw-is, netta d Wiza teddun\nɣef uḍar. Akken zegren asif, kecmen ɣer yiwet n teddert, tenna\n-« Ruḥ a Ḥmed a gma ad tuɣleḍ s axxam-ik, ɣur-k kan ttuɣal-as\ns lmendad i Werdiya, ḥaca keč i tesɛa tura dinna, ma yella d\nnekk d yessi ad neqim deg taddert-agi ass-a, anda nebɣu nṣebḥ-d\nak-in-yaweḍ lexbar, aɣbel deg-i, yerna tura, i yebɣa Rebbi ad\niɛeddi ». Ḥmed ččurent-d wallen-is d imeṭṭawen, yeqbar wul-is\nyerra ɣer daxel. Yesres-d tiḥdayin-nni, yefka-yasent aɛwin,\nyerna-yasent idrimen, dɣa mfaraqen s imeṭṭi, gulen yemcumen\nad ten-ferqen yerna ad ten-srun, ur ḥniten ara, iɛedda fell-asent\nẓẓur. Yuɣal-d Ḥmed s axxam-is, ul yejreḥ, ifadden kkawen.\nWiza d yessi-s teddunt i leḥfa, i usemmiḍ d uqerrif, i\nwegris n yiḍ. Lḥant i weẓɣal uzal, qiment i fad d laẓ. Taddert\ntettak-itent i tayeḍ, ttmetrayent taleqqimt ara ččent s leḥya.\nAdrar fi ɛeddant mazal wayeḍ almi id-ṣebḥent deg temnaṭ n\nmicli. Akken wḍent, imdanen merra atent-id-ttmuqulen,\ntimuɣbent tettban ɣef udmawen-nsent, ulac amdan ur ɣaḍent ara,\nwin ara tent-iwalin ad tefriwes tasa-s, ad yergagi wul-is maca\ntamuɣli n yemdanen-agi d tin yeṣfan, d tin iṣefḍen imeṭṭi\numeɣbun, d tin id-itterran asirem ɣer wulawen, d tin id-ixedmen\nafud. Awal yuzzel am lebreq, yettruḥ deg yimi ɣer tmezzuɣt,\nimezdaɣ n micli, win-d s lmendad n tedyant yeḍran yid-sent,\nslan s tizeɣzeɣt iɛeddan fell-asent. Yal wa s wacu i tentyemuger, wa yefka-ysent lqut, wa d adrim, wa d lebsa, wa d\nawal aẓidan ara yessifsen ɣef ulawen-nsent, yel wa d acu imi\nTewweḍ-d tmeddit n wass, iṭij iruḥ ad yeɣli, imdanen\nttnejmaɛen s ixxamen, iberdan xellun. Wiza tezzuɣer snat yessis, Juhra d tamecṭuḥt teṭṭef-as afus, ma d Ferruǧa tettaṭaf deg\nwebruɛ-is, afus nniḍen, teṭṭaṭaf aɛwin is-d-ttaken meden, ɣef\naɛrur-is tbub iceṭṭiḍen. Ṭlam yers-d ɣef allen, mazal tleḥḥu,\nlembat ur iban anda ? Ferruǧa d Juhra ɛyant deg tikli aceku ass\nmerra ur ḥbisent ara, nadam yerna-tent, teddunt tamara, allen\nqemcent iman-nsent. Sutrent deg yemma-tsent akken ad steɛfunt\nyerna bɣant ad gnent maca Wiza tesedhay-itent.\n-« Qrib a yessi ad naweḍ ». Tettedu tdeɛɛu ad d-temlil d ruḥ\nlmumen ara tt-iselken, teṭṭef deg Rebbi tettkemil abrid.\nUcanen ttsuɣun, iqjan seglafen, bururu yettɛegiḍ, tugdi\ntesqaṭaɛ-d i Wiza, yeɣli-d ṭlam d aberkan, ula d tiziri ur telli.\nXas akken tettkemil, tikelt twala abrid tikelt ulac, ur tezri anda\ntella neɣ anda tewweḍ, almi teffeɣ ɣer yiwet n tiɣilt, tban-as-d\ntafat teffeɣ-d deg yiwen n wexxam. Tqerreb almi d ẓerb n\nwexxam-nni, tesers tiɣawsiwin id-tewwi ɣer sdat n tewwurt s\nyen teqqim tsened aɛrur-is ɣer lḥiḍ. teṭef-d ɣur-s yessi-s, ur\nɛeṭlent ara almi i tent-yewwi yiḍes, Wiza deg teswiɛt ɣer tayeḍ\nad d-taki i wakken ad d-tesefqed ɣef yessi-s, muḥal terwa iḍes\nmaca ass-nni ixulef, teɛya ur tezmir ara ad teṣber, terna ula d\nnettat teṭṭes maca akken qaren at zik :\n« Bed at twaliḍ, ruḥ ad d-tawiḍ, qim ulac ».\nAkka win ifuden yettnadi ɣef aman. Melmi yebɣa Rebbi\nad yekkes cedda ɣef yiwen ad tt-yekkes. Wiza iwelleh-itt Rebbi\nɣer tewwurt n wexxam i yellan d ṣbiṭar, axxam n tujya n\ntwetmatin timellalin i yellan deg micli. Iqjan seglafen mači d\nkra, imezdaɣ n ṣbiṭar-nni ur uɣen ara tanumi d wannect-nni,\nḥṣan yella wacu yellan ! dɣa yeffeɣ-d umeqran n ṣbiṭer-nni( le\npére blanc) yewwi-d yid-s taftilt, yexzer akk deg wefrag n ṣbiṭar\nur tufiḍ i iwala, iqareb yelli-d tawwurt n berra, yemlal-d d Wiza\nd yessi-s ɣer yidis-is. Yeḥṣel amek ara yexdem ?maca amdanagi yeččur d tayri d usurif, tamusni-s d tin izaden, yelha akk ɣer\nmeden, iẓeṭ lxir d tegmat ger-asen, yettdawi imuḍan, yesfaḍay\nimeṭṭi imaɣban, yettera-d asirem i tudert, yettwellih ɣer wayen\nyelhan, ɣer iberdan yessufuɣen...atg.\nYeddem yennul Wiza deg tayet s laɛqel akken ad d-taki,\nakken ur tejɛaray ara yessi-s. Wiza tefrawes telli-d allen-is s\nlemɣawla, tḥers-d yessi-s ɣer yidis-is tettargigi am usaflaw.\nTwala-d argaz d aɛlayan, d imserri, yeṭṭef taftilt deg ufus-is.\nNetta iqubel-itt s teḍṣa d leḥnana, d ayen is-yekksen tugdi i\nWiza. Allen-nsen mazal mqabalent, imawen-nsen zmen. Yuɣal\nAzal n tayri akked tullisin nniḍen.pdf (PDF, 3.7 Mo)\ntayri yerna aceku lqayed lmulud akken yelli yiwen tiziri taddert axxam yemma yenna setti yellan\nCe fichier a été mis en ligne par un utilisateur du site. Identifiant unique du document: 00261596.


Q=11	C=11	SS=11	LS=0	PS=0	DC=11	LC=0	SD=0	BS=1	G0=2	G1=2	G2=1	DLID=ber_Latn	BODY=Taẓrigt tis 15 n tfaska n tmedyazt n Udrar n Fad deg At Smaɛel – Siwel\nPosted on : 19/02/2017 By Akli Muhubi\nTAFASKA (SIWEL) – Am yal aseggas, send ad yaweḍ wayyur n meγres, tidukla tadelsant “Adrar n Fad” n tγiwant n Ayt Smaɛel, agezdu n Bgayet, deg tmurt n Yiqbayliyen, tegared tiγri i tmedyazin d yimedyazen, ad kkin deg tfaska i d-tessudus, i yettuγalen d tajmilt i Dda Lmulud amussnaw, i wugar n yisallen, ddut-d yid-neγ deg umagrad-a.\nAlmend n tfaska tis 15 n tmedyazt, tidukla tadelsant Adrar n Fad, tessawal-d i yimedyazen d tmedyazin n teqbaylit d wat yiles amaziγ sumata, i wakken ad kkin deg tfaska-a, ara d-yilin seg 23 γer 26 deg ayyur n meγres 2017, deg tγiwant n Ayt Smaɛel.\nWid, tid yerran ad kkin, yewwid fellasen, ad ceyɛen kraḍ n yisefra yettwarun s yisekkiln n tlatinit, talγa n uselkim, wad taznen γer tansa-a: [email protected] neγ Tel Fax 034 39 00 90. Anecta ilaq ad yili send n was n 26 deg ayyur n fuṛar.\nUgar tamedyazt ad ilin leqdicat niḍen, ama d isaragen neγ d iskasiyen γef tudert d leqdic n Dda Lmulud At Mɛemmer. D tafaska ara d-yilin s lmendad n uprufisur d umaru Kamal Buɛemmara i yuran asegzawal amenzu ‘’Issin, Taqbaylit s Teqbaylit’’, d yidlisen niḍen i d-yernan cbaḥa i tsekla-nneγ.\nAd nesmekti d akken tafaska n tmedyazt i d-tessudus yal aseggas tidukla n udrar n fad n ayt smaɛel, d tin yebdan tikli seg useggas n 2003, d tajmilt i umussnaw yettwanγan deg n 26 deg fuṛar 1989 imi d-yuγal seg tmurt n lmerruk anda iga kra n yisaragen, waggi d Dda Lmulud n At Mɛemmer.\nΓas ulac-it yella, sgunfu deg talwit a Dda Lmulud. Teγzi n tudert i tdukli n udrar n fad, i yuran isem-is s yisekkilen n wureγ deg umezruy n tnekkit d yidles-nneγ.\nSIWEL 182320 Feb 17


Q=13	C=13	SS=0	LS=0	PS=0	DC=0	LC=0	SD=0	BS=2	G0=10	G1=5	G2=4	DLID=ber_Latn	BODY=Awehhin Yuh enna 7 - Holy Bible [Berber Bible 1998]\nlliġ izri mayan, ẓrġ kkuẓ lmalayka biddn ġ-kkuẓṭ-tsgiw n-ddunit, ḥṣarn-in aḍu a-ur-yut akal ula amda ula kra n-usġar.\nẓrġ-n ilmma yal-lmalak yaḍni iġli-d zġ-illiġ a-di-taqlay tafukt, yasi-d ṭṭabɛ n-rbbi bab n-tudrt. iġr lmalak-an s-wawal itjhhdn i-kkuẓ lmalayka lli-yuṣṣa rbbi ad-hlkn akal d-umda,\nyini-asn: «ad-ur-thlkm akal ula amda ula isġarn ard ng ṭṭabɛ f-ignzi n-kullu ih̬ddamn n-rbbi-nnġ.»\nsfldġ ilmma i-kra imla-yyi mnnaw ad-gan ġwilli-mi-gan ṭṭabɛ. gan miyya d-kkuẓ id-mraw d-kkuẓ n-walf (144.000). gan ntni zġ-kullu tiqbilin n-ayt-rbbi,\nyili sin d-mraw-walf (12.000) zġ-kraygatt taqbilt: zġ-yahuda d-rawbin d-gad\nd-ašir d-naftali d-manassi\nd-šimɛun d-lawi d-yassakar\nd-zabulun d-yusf d-bnyamin.\nlliġ izri mayan ssmaqqlġ-n ẓrġ mddn ggutnin bahra, ur-ra-yiẓḍar yan a-tn-iḥasb. gan ntni zġ-kullu timizar d-tqbilin d-tasutin d-lluġat n-ddunit. biddn ġ-lgddam l-lɛrš ula alqqaġ s-tmlsa tumlilin, asin talḍayin ġ-ufus-nsn.\nalln awal-nsn ar-ttinin: «rbbi-nnġ lli-iskiwsn f-lɛrš, nttan d-ulqqaġ ad-aġ-ijjnjmn.»\nbiddn ġin kullu lmalayka, lullin i-lɛrš ula imġarn ula kkuẓṭ lmh̬luqat, ḍrn-in f-uwdm-nsn ġ-lgddam l-lɛrš sjdn i-rbbi\ninin: «amin. a-yili lḥmd d-lmjd d-tḥkimt d-ššukr d-ttuqir d-lḥukm d-lquwwa i-rbbi-nnġ ġilad ula kullu mayd-d-iftan, amin.»\nisqsa-yyi yan zġ-imġarn: «is-tssnt mad-gan ġwid lsanin timlsa tumlilin? manizġ-d-uškan?»\niniġ-as: «kiyi a-issnn a-sidi.» yini-yyi: «ntni gan ġwilli-d-ffuġnin zġ-unukmu lli-bahra-išqan, sirdn timlsa-nsn s-idammn n-ulqqaġ aylliġ mllulnt bahra.\nf-mayan a-f-biddn ġ-lgddam l-lɛrš n-rbbi ar-ti-tɛbadn ġ-untal-ns ġ-iyḍ ula azal. ġwalli iskiwsn f-lɛrš rad-bdda-tn-issntal ġ-dars.\nur-sar-tn-inġi laẓ ula irifi. ur-sar-tn-tut tafukt ula ijawan.\našku alqqaġ lli-illan ġ-lɛrš, nttan a-ra-tn-iks izwur-asn s-talɛinin n-waman n-tudrt. rad-asn-isfiḍ rbbi kullu imṭṭawn-nsn.»


Q=16	C=16	SS=16	LS=0	PS=0	DC=16	LC=0	SD=0	BS=1	G0=1	G1=0	G2=0	DLID=ber_Latn	BODY=ΓER YIDIS N IMEΓNASEN N TEQVAYLIT — Siwel\nPosted on : 21/01/2021 By Agence Siwel\nTAMURT TAQVAYLIT (SIWEL) — Imeɣnasen n teqvaylit i yettidiren taggara-ayi deg lḥers udabu amesvaṭli i yekkaten ad yerẓen daɣen timeɣnest deg wul yiqvayliyen yecvan ama d Lwennas Ḥemzi d Ǧmal Azεim i yellan deg lḥevs azzari amhersan ama d imeɣnasen i wumi d-tceyyiεen akken ad εeddin ɣer uxxam n war teɣdemt.\nSin isqamuyen iseḥvivren ɣef yimeɣnasen-a i d-yessawlen i tikli i wass n sem 22 yennayer 2021.\nAmezwaru, d asqmu n Makuda i yekkaten i tlelli n Lwennas Ḥemzi, yefka-d ttiεad i tikli di Makudda ass 22/01/2021 ɣef 13:00.\nWis sin, d asqamu n Wat Ɛebbas ivedden ɣer yidis Riyaḍ Ḥemcac d yimdukkal-is i d-yeɣran daɣen i tikli ara iqelεen seg Kewwaci ( Avaruc) ɣer uxxam n tɣiwant n At Rẓin akked ussunded amatu ( la grève générale) deg Wat Ɛebbas i wass n sem 22/01/ 2020 ɣef 10:00 ar 12:00.\nAd nger tiɣri akk i yiqvayliyen d teqvayliyen ad ilin deg ttiεadat-ayi akken ad tekkin deg tikliwin n yiseɣ i d-sewjen sin yisqamuyen-ayi n Wat Ɛebbas d win Makuda. Ansuf akk yes-wen.\nSIWEL 210830 JAN 21


Q=2	C=1	SS=1	LS=0	PS=0	DC=0	LC=0	SD=0	BS=8	G0=75	G1=44	G2=15	DLID=ber_Latn	BODY=Taddart At Σisa > Imyura > Timenza\nTaddart At Σisa\nAwal-a d awal γef taddart At Σisa Uyaḥya, neγ ahat d awal γef tudrin akw n tmurt nneγ imi yiwen n sent akw, rγant akw, kif kif-itent akw deg wayen ctaqqent.\nTaddart At Σisa.\nTadart At Σisa tezga-d di tγiwant (di lεarc) At Yellilten, ar usammar n Micli. Am tṭaqa di tudrin n tmurt, γef usegrarab i t-ṛessa. U tsenned ar Uzsru n Bibras d-yezgan γef ulzelmaḍis (wallit lafuṭu).\nS nnig taddart d adrar u ayla-s isawweḍ tilisa-s ar Uzsru n Dhur s wanida d-yebda acercer wasif n Tmuqit imi ssawalen di taddart Asif n Buciker. Ar tama tazelmadt n taddart, seddaw wezsru n Bibras, yella wasif nniḍen imi qqaren Asif n Tegzirt. Maca aneggaru ya yettγar deg unebdu imi aman-is bḍan ten At Yegfilen d At Tfilkut (snat n tudrin n Lεarc).\nAt Yegfilen sswayen tibḥirin s wayen d-yegran seg iteyyuten d iqadusen At Tfilkut.\nAt Tfilkut, imi seg Uγbalu nsen (Aγbalu d taferka n Tfilkut d-yezgan sennig win At Yegfilen) id-bdan tikli waman, wwin ten ar taddart nsen imi ta ur tesεi ara aman.\nMa d aman n wasif n Buciker, bḍan ten At Σisa d At Σdella (taddart n nniḍen n Lεarc), timti d-yeqqim kra seg sen si targa, iteddu cwiṭ inezsizs deg wasif-a d-yellan ar tama tayeffust n taddart.\nAss-a, taddart At Σisa taqburt teqqim d tilemt, anagar n kra n yexxamen yezgan ttwazedγen. At Taddart akw udren-d ar …lluḍa, cwiṭ uzaγar yellan anda yella wexxam n tγiwant. Ar ijufar n uxxam-a, yettwabnan deg wakal At Σisa, i bnan At Taddart ixxamen nsen imaynuten, yerna stexridtin nsen akw iten ssalin.\nTaddart At Σisa zedγen-tt assa, ahat, kra n 2500 d ixef. Γef akken zsriγ ulac kra n « les statistiques » akken a nwali acḥal n yergazen d ttlawin, acḥal imecṭaḥ d imeqwṛanen, acḥal n yelmezsyen d yemγaṛen, atg. Wid isteqsaγ di taddart γef anect-a, nnan iyi : « Ula d kečč ziγeeeen ! Aaa ! war nestufi ara i tigi ! »\nMaca, xas akka lluxan acemma wid n wassa, seg imezdaγ-is n yiḍ-li ufraren-d yergazen isent isnen i tirrugza d tinzar tikli. Mačči d yiwen mačči d sin, ama d irgazen ama d tilawin, i yefkan aqerruy-is γef tlelli di ttraḍ n 54-62. Ma d ttraḍ n 63-65 id-yeskar Ukabar Iγalen Inemlayen (FFS) mgal adabu aεrab-ineslemzsri, yemmut deg-s Mass At Yiddir. Tuγ imiren ulac anwa ar a irefden abeckiḍ, irgazen akw tquc iten Fṛansa.\nAmezruy n taddart\nImi tira urğin nessen as tikli s wazwawen, taddart At Σisa ur turi ara γef umezruy-is. Myal yiwen dacu i yeshetrif γef yeḍ-li n taddart. Maca anda yemlal wawal d gma-s, akka i d-wwin tadyant :\nZik taddart At Σisa, qqaren as Taddart Ufella. U tezga-d deg yiwen wayla imi neqqar Tala Tasemmadt (acḥal semḍit waman-is deg unebdu !) u Tala Tasemmadadt attan mtwal taddart At Aεdella.\nMaca taddart-a Ufella ur tetḍif ara aṭas, ur teddir ara aṭas mi tenger. Ayen i tt-is negren ttawin aγ t-id yemγaren d tadyant akken aγ d-smektayen « d yiḍelli nneγ ». U attan ihi amek tella tadyant-a :\nDi taddart Ufella tella-d talwit. Imezdaγ n taddart akw ddren am atmaten, am yiwen u myal yiwen ilha d yiman-is, d uγrum-is d twacult-is.\nInfel ussegwass γef gma-s, almi d yiwen wass tufrar-d di taddart yiwet n teqcict « tugar iṭij di tḥuski », tecbeḥ alami d ulamek. Mi tmed kra, ilmezsyen n taddart akkw teččur asen tiṭ, rran-tt akken ma llan. Seg sen, wa yezga yettargu, wa tuγit yesxaṛxuṛ !\nIhi tilemzsit-a « fkan-tt » imawlan-is i yiwen ilmezsi n taddart, maca nettat ul-is yella yeddem-it wayeḍ, izedγ-it wayeḍ xas akken s tufra.\nAss-mi tedda d tislit (γur-s yurag wanza u ar ilmezsyen yurag imetṭi), γilen At Taddart tefra tadyant-is u ad tili am nettat am tlawin nniḍen yelhan d yexxamen nsent « war ma rrant-d tiqaqacin n wul ar ger wallen nsent », xarttum i kra issegwassen.\nYejbed ihi wakud ma d-yejbed, ssennan wussan γef wiyiḍ almi d yiwen wass i deg d-tella tmeγra di taddart. U am akken tella si zik, myal tameddit n wass n tmeγra s wurar-is. U deg wurar n wassen, ssekrent tt-id tlawin n taddar ad tecḍaḥ tugi. As-mi tt-ḥarsent, tekker u tenna-d awal d-yegwran ar ass-a u yettwasnen aṭas di taddart : « Γur-wat cḍaḥ-iw isεa ixeclawen ! »\nMaca xas akken tewwet iten-id s wawal, yiwen di taddart ur yerri lmend-is ar uεeggen-a. Netta ul icaḍen iceffu ! Ihi, acettiḍ γef wammas, tuder-d ar tγarγart u tebda aneqneq s taγma, s tayett, s tiṭ. Simmal tulawin kkatent afus, simmal nettat tettaf iman-is di tγarγart. Simmal tettḥulfu i tmuγli n yergazen fell-as, simmal tettezzi iman-is am wemrar.\nMi tella tcetṭaḥ, ilmezsyen n taddart akw uγalen am imcac deg imirγan, zzin-d i tγarγart sexcen. U kan akka yekker umennuγ di taddart, wa yekkat deg wa u ssawḍen-tt almi d timegraḍ. Msenγan almi msengaren, maca tadyant ur d-nni ara amek. Tenna-d kan wid d-yegwran jedlen adeg i taddart u ussan-d ar nnig taddart n wass-a, ar Tala Lbuṛ.\nDi Tala Lbuṛ diγen tukwi-d targazt deg uterras u yekker cwal. Xedmen akka yemγaren mi zsṛan sani tetteddu tegwnitt, mγen ar Uzaγar (n Llexmis) ad walin imrabḍen akken asen d-afen tifrat, abrid ar ad yerren talwit di taddart d tigzi deg wallaγen. Ččuren iqiḍunen, ssennan iγwyal, ṭfen ibardan nsen ar « sidi ».\nIhi, mi wwḍen, mlalen-d Imrabḍen Uzsaγar, mmuccahen asen tadyant n taddart yellan « γef yiri n ngar wis sin ». Imrabḍen, di tmusni nsen yezsḍan γef nneyya n Umsedrar, ufan asen-d tifrat, abrid u nnan asen-d :\n« Qqimet ddaw taddart-a nwen, smarkit sin wakraren u tanfem asen ad mwaten. Anda ifran ad tebnum dina Lğama, u ad a tcetlem din. U akka kan ar a tekkes daεwessu tewwi taddart nwen. »\nMi d-uγalen imγaṛen ar taddart zsṛan dacu isen-d yeqqimen ad txedmen akken ad selken taddart nsen « seg yimi n yizem ». Smarkin akraren, unfen asen mwaten almi yeγli yiwen seg sen, u yeγli anda akka ibed ass-a Lğama ilem n taddart (i γef yenneqneq, yebεuzsel udebsi n Uparabul).\nBuciker d aεessas n taddart. Myal assegwass, deg wagur n γuct, yettili-d usensi deg-s. U ass n tmeγra yagi iγ d-ğğan imezwura, di tmezgida n Buciker ulac ansi ar a tekkeḍ di medden. « Ula ma yella win d-iḍelqen i tmellalt seg igenni, ur tettruzsuy ara ! », s wawalen-a ittzuxun Irgazen d tlawin At Σisa m’ ar a yekfu usensi.\nMaca, ma yella tameγra ya tessefsis awal gar medden, tessaγay taḍsa γef wudmawen, tettekkes aγilif γef wid yennuγnan, tettak asirem i wid d-irezfen as ḥedṛen, tessassay-d diγen tadrimt i taddart. Aḥetṭuf iṣurdiyen id-yettawi wegraw n yemγaṛen ideεun i wid mi fessus wul (wid yettakken lwaεda) s wurawen n usirem, d tudert γwuzifen, d uγṛum afessas, amellal, diγen s wayen akw yettmenni umdan i yiman-is d warraw-is. Si tama nniḍen, imγaṛen daεun diγen i win yebγan ad yawi « ttwab » d tumert si Buciker akken ur t-id yettaweḍ ara wayen n diri : a war teččeḍ aγrum asemmaḍ, a war tedduḍ ḥafi,…\nS « yedrimen-a n Buciker » d wayen d-bedzren At Taddart, tadamsa n At Σisa tufa iman-is u tugdi n tegwnatin n ddiq urğin tella-d di taddart-a.\nYella diγen usensi nniḍen di taddart At Σisa, maca wagi d amecṭuḥ, i « At Taddart kan » u yettili-d kra n smanat seld win n Buciker di tmezgida n Wannar Abextit.\nZik, u tikwal ula d ttura, di tmezgida yagi n Wannar Abextit i d-ttili tmeγṛa n Anzsar timti a tebdu tettiwriγ tmurt neγ m’ ar a yeffad wakal tiqit n waman.\nU iεessasen-agi merra, At Taddart ur ten tettun ara kra ar a yekk ussegwass, aggali s Buciker deg At Σisa yugar win s Ṛebbi. Win terra tmara ad iggal, yesmenyif ad iḥnet s Ṛebbi wala ad iḥnet s Buciker. Tanḍelt daγen deg-s i tettili imi timeqbeṛt n taddart attan deffir tmezgida, u akka ar tura, ur d-yelli ara win izemren ad yeddu ar din deg iḍ (ala win terra tmara). At Taddart akw ttagaden annar-a izsekwan deg uḍellis. U mačči d yiwet macci d sant n tmucuha i nesla γef wid iwalan neγ imlalen iwkilen deg iḍ dinna. Kra tban asen-d tafat tetteddu am umdan, kra d « Taqqufett At Laxart », kra d « Mzizel Izsekwan », kra d « Buberrak » u llan akw ya kra imeslab yegganen din d-inagen d akken wallan …Buciker s timad-is. Xarttum di taddart, terretwi tsekla n…tugdi, win ibγan ad inadi …\nTineggura-ya, imi At Taddart akw udren-d γar « luḍa », ula d igrawen n taddart (Inejmuεa) d iεeggalen-is (Tṭemman) di tmezgida n Buciker id-ttellin. Akka At Taddart ur ttalin ara ar Taddart taqburt, « ar winhin hah ».\nIhi, aṭas n tlufa n taddart At Σisa i iqnen ar Buciker « ucbiḥ » akken qqarent temγaṛin. Yiwet ur d-ttili ma ulac-it…akka i tella tudert di Taddart-a.\nIsenfaren n taddart :\nMi kreγ ad refdeγ awal γef tudert n zik di taddart At Σisa, ur ufiγ ara awal ar a isendhen abrid n tudert, neγ tamḥiqt, deg uzirig n wakud neγ deg ubrid-is.\nNudaγ deg idlisen, deg imawalen, deg uzsetṭa n Internet, farsaγ di tenfaliyin nneγ am akken farsen medden tifarkiwin di tefsut, maca i ufiγ ala : Tigert !\nMaca, imi rriγ u ilaq iyi a t-sqedceγ, snulfaγt-id : tazikennitt. Tazikennitt ihi d amek yedder umdan zik, u tazikennitt di taddart At Σisa, akken ad nuγal γer wawal nneγ, tella-d kan. Ur tettaččar ara tiṭ !\nXas akken tatrat tessaγ akw di tmura n umaḍal, di tmurt n Uzwaw d tikli n tfiraεqest i tetteddu. Tikwal ar zdat, tikwal timendeffirt u tikwal nniḍen di tṭarf, deg dis.\nDi tikli n zdat, neğğa « ddaw wexxam » u nessali lkabinat deg ixxamen, nessers ayeddid uγerrus u nerfeḍ abidun ukawačču, nesnes times n yesγaṛen i usewwi u nessaγ tin ifurnuten n lgaz,…\nDi tin n deg dis, nekkes asarwal « aεrab » u nelsa asarwal atrar, neğğa tiγimit di tejmaεt u nekcem ar leqhawi,…\nMa di tin n timendeffirt, nγil ad nessenser di tzikennitt, ziγ nettwaqqen ar γur-s : nugi as i tmetṭut awal d uzref, nehmel tameslayt nneγ u nerfed awal s tid n medden. Nezga, ar assa n wussan, nettγili d akken tira s tmeslayin n medden aγ d-awi tilelli, tugdut, beqqu n usqardec n tektiwin, tabγest d tumart akken as nesnerni di tsekla nneγ. Maca netta tikli ya d-nedda deg ubrid n yir tirga, tejgugel yis nneγ alami d-nufa iman nneγ d asigwar i nleqqweḍ imi timeslayin-a tiwardanin neğṛen yiss-ent imawlan nsent taγanimt n tmuγli nsen γar tlufa n tudert, u nekwnni nedda di lḥemla tiṭ tebbundel !\nCfu-k-id, am At Σisa am tudrin nniḍen n tmurt, yiwen wudem, yiwet n tikli,…yiwet n tzikennitt ! Acku myal taddart d yiwet kan gar yessis n Tmurt.\nAsenfar n waman\nAm akken i t-id nniγ yagi, tudrin At Yellilten myarfadent abeckiḍ mačči d tikelt γef temsalt n waman.\nDeg ussegwass n 1990 d At Σisa d At Yegfilen i niqqal myefkan-tt di Ssed Ufella. Nerna assegwass mecqarwan At Tfilkut d At Uzsru s texnefyac. Kra n wagguren kan s yin, tekker gar At Tfilkut d At Yegfilen. Wanag At Σisa d At Σdella si zik ttmyezlazen, dγa γef snat-a tineggura awwen-d awwiγ yiwet n tmacahutt is issarfayen warrac At Σisa wid n At Σdella :\nZik (wissen melmi ?) At Σdella necfen. Myal m’ ar ad-aweḍ tmecredt di taddart At Σisa ad mγen asen tt-ksen. Dγa At Σdella ad ččen « Jijju », At Σisa ad ččen imetman d ileddayen.\nYiwen ussegwass, mi d-wweḍ tmecredt, am myal assegwass yezrin, At Σisa zsran i wumi ar a zlun akraren d yezgaren, dγa xedmen akka myefkan awal ad zlun « Iγwyal » akken ma usan-d At Σdella « ad retεen asnus ». U akken i teffeγ : iγwyal mmezlen, At Σdella mgagin-d ad awin « tacriḥt » !\nU assa, m’ akka d-γli talwit ger snat n tudrin-a, tamsalt-a n « uγyul » teqqim-d d tamseḍsit. Wa yeqqar : zik nerna kwen u nekkes awen timecredt macci d tikkelt ! Wa yettara yas : Zik nessečč awen aγyul !\nMa d tadyant n waman, ar assa n wussan, s nqqar n tiṭ i ttemyexzaṛen At Yellilten. U ahat d aya i idegren taddart At Σisa ad tessekcem aman-is ar ixxamen deg issegwassen n 1993-1994. Yerna di tallit-nni adabu aεrab-ineslemizsri, stiṭ n tγiwant, ccuren as tiṭ issafen yekkaten gemmaḍ-in gemmaḍ-a di tegrest.\nTura xas akka ar tteblagiγ deg wawal ar wayeḍ, ayen rriγ a t-id inniγ d akken taddart At Σisa tekker as i yiwen usenfar anect-ilat. Di tazwarra, s wawal, nγil-it akw ulamek-it, d awezγi. Maca di tidett, di tigat, akken nniḍen i teffeγ imi At Taddart akken ma llan s tezmert, s iγallen, s idrimen, ay ameqqwran ay amecṭuh, ay argaz a tametṭut ddan akw yiwet n tikli ugar n sin issegwassen. Yiwen ur issris iγessan is alami d assmi d-kecmen waman, yellan ttezririgen zik i waḍu, ixxamen.\nU kra yečča usenfar-a d adrim, aṭenṭun ur t-id yefki udabu. Kra din gren as irebbi At Taddart iman nsen, s tirrugza d tissas.\nAss aneggaru, ass n tmeγṛa, assmi wwḍen waman ar uxxam aqarni di taddart, begsen-d Imḍebren n taddart ad nemmren akw imezdaγ n taddart γef ayen ssalin, γef ayen gan, γef ayen imi ḥekren u gan tameγṛa i taddart anect-ilatt u acki-tt : ečč, ssu !\nMaca ass-nni, ayen gziγ nekkinni, d akken Tamurt n Uzwaw s umata ur tesεi ara adabu u imezdaγ-is ma yella ur ttkilen ara γef yiman nsen, ur ten id-ittawweḍ wara, u ur xedmen yiwet. U ayen iyi sdubzen diγen, mi gziγ belli Izwawen zemren i yiman nsen m’ar a dduklen. Wwin-d iman nsen ama di tmecṭuḥin ama di tmeqwranin.\nTiwaculin n taddart\nAm tudrin akw n tmurt, ismawen n twaculin di taddart At Σisa xarqen-tent « Irumyen » d Waεraben ass-mi nedder ddaw uḍar umahras afransis. Xarbeqen asent udem s id-lulent maḍi.\nLlant d tizwawin, d timaziγin, d tiquranin u seg wass-mi id-isbed Urumi “mmi-s n Bexta” ar temhalt neγ iḥarkiyen-nni nneγ « yeγran » di zzawiyyat, yuγal mmi-s n wedrar ur yettwafran, ur yettwafṛaz gar warraw n Lyaman neγ n Lεiraq…Ssrewten igar u yiwen ur asen yenni : Hemma ! U akka yuγalen « Imceddalen » d « Mced Allah !»,…\nTimti ur ssεarben ara isem n twacult, ggarzen as afzim afransis γef unyir u akka i yuγalen « At Ufella » d « Aït Oufela »,…\nAtent-in ihi :\n- At Udiε.................ssarsen-ten.....Aït Aoudia\n- At Σetman.............ssarsen-ten.....Tantemante\n- At Yidir.................ssarsen-ten.....Guiddir\n- At Tiγilt.................ssarsen-ten.....Bekkou\n- At Ugwni...............ssarsen-ten.....Ould Bekkou\n- At Mesεud............ssarsen-ten.....Oumouhand\n- At Uciban..............ssarsen-ten.....Chibane\n- At Mḥend Sεid.....ssarsen-ten.....Ben Bekkou\n- At Ḥmed..............ssarsen-ten.....Aït Ahmed\n- At Ubeqqasem......ssarsen-ten.....Naït Bekkou\n- At Yaḥya..............ssarsen-ten.....Yahoui\n- At Remḍan...........ssarsen-ten.....Aït Ramdane\n- At Rabaḥ..............ssarsent-ten....Aït Rabah\nTella-d yagi diγen twacult At Ufella maca tenger. D Faḍma At Ufella I d taneggarut seg sen u temmut deg issegwassen n 80.\nMaca ismawen n twaculin n taddart At Σisa ttusseqqant sya-u-sya, send u seld Fṛansa. Wanag ur yelli dacu ar ad yawwin isemawen am At Ramdan, At Rabaḥ, At Mesεud neγ At Aḥmed ar ul n Tmurt Umaziγ. U xas akken sselsen yagi yir aceṭṭiḍ i udem n twaculin n tuddar nneγ, Aεṛaben ur arwin ara. Bedden-d ar tama Uṛumi, dγa ddan deg wayen d-iqqimen : « At » d « U » rran ten d « Ould » neγ « Ben » …\nD aya kan ihi i rriγ a t-id iniγ γef taddart At Σisa « Uyaḥya », ma d ayen ddren imezdaγ-is ama di ttrad n 54-62 neγ deg win n 62-65, tigellel n wassa d waguren ttemlilin yelmezsyen-is, tudert tasartit di taddart, iderma d tmegraḍ d-wwi « tedrumt » neγ « tṣeffit » ad as nanef i tikkelt niḍen.